text:
Wikipedia:Aktuellar hendingar
Føroyska Wikipedia byrjaði ikki fyrr enn hin 15. februar 2015 at vísa Aktuellar hendingar á forsíðuni, hendingar ið eru eldri, hava ikki verið vístar á forsíðuni.
Hendingar í 2015[rætta wikitekst]
Januar
- 5. januar - Ein 34 ára gamal føroyskur maður ringdi til politiið í Keypmannahavn og boðaði frá, at hann hevði stungið konu sína, og at hann var bangin fyri, at hann hevði dripið hana. Næsta dag tá ið hann var til grundlógarforhoyr, noktaði hann seg tó sekan í drápi. Dómarin varðhaldsfongslaði mannin í fýra vikur. Í meðan skuldi málið kannast nærri. Hendingin fór fram í einari íbúð á Frederiksberg.
- 5. januar - Jóhan á Plógv Hansen spældi sín fyrsta landsdyst fyri danska U-21 hondbóltslandsliðið, eftir at hava verið í karantenu í 2 ár frá landsliðshondbólti, tí at hann skifti hondbóltstjóðskap úr Føroyum til Danmark. Landsdysturin var móti Svøríki og var spældur í Malmö. Danmark vann dystin 28-23.
- 7. januar - eitt yvirgangsálop varð framt í París móti tíðarritinum Charlie Hebdo. Minst 12 fólk lótu lív og minst 11 fólk vóru særd, tá ið tveir maskeraðir menn við Kalashnikov-byrsum troðkaðu seg inn í bygningin, meðan redaktiónin hevði fund, og byrjaðu at skjóta. Tveir politistar vóru millum tey dripnu. Gerningsmenninir sluppu til rýmingar við einum bili, har ein triði persónur bíðaði. Fýra av teimum dripnu vóru kendir teknarar, ið teknaðu keiputekningar av profetinum Mohammed í 2006.
- 9. januar - Hondbóltur U21 menn: Grikkaland-Føroyar 21-21 (8-7). Føroysku málskjúttarnir: Kjartan Johansen 8 (3), Julian Olsen 4, Áki Egilsnes 2, Allan Norðberg 2, Eirikur Simonsen 2, Helgi Hoydal 1, Pætur Thomsen 1, Rói Berg Hansen 1
- 15. januar - Kavaódn herjaði um alt Føroyar, tó kom ikki so nógvur kavi niður í Suðuroynni og Sandoynni, men í restini av landinum var ikki koyrandi, ringast var á Sandavágshálsi, á Vestmannavegnum, á Kvívíksvegnum og við Norðskálatunnilin. Fleiri bilar stóðu fastir í nógva kavanum. Summi noyddist at soca í bilinum. Nógv vóru veðurføst ymsastaðni. handanin av Mentanarvirðislønum Landsins varð útsett til dagin eftir.
- 16. januar - Listaboykottið, sum listafólk í Føroyum settu í verk ímóti tí almenna við Mentamálaráðnum á odda 2. november 2012, er nú av. Tað vóru Steintór Rasmussen og Teitur Lassen, ið tóku stig til boykottið, eftir at samgongan valdi at skerja játtanina við einum fjórðingi.
- 16. januar - Mentanarvirðislønir Landsins, sum áttu at verið handaðar dagin fyri, hin 15. januar, í staðin orsakað av óveðri, vóru handaðar 16. januar á samkomu í Deplinum í Skálavík. Tórbjørn Olsen, listamálari, fekk Mentanarvirðisløn Landsins, Tey av Kamarinum fingu Heiðursgávu landsins, Mathias Kapnas, tónleikari, fekk virðisløn til Ungt listafólk. Oddvør Johansen, rithøvundur og Katrin Ottarsdóttir, filmsleikstjóri, fingu Sømdargávu landins.
- 16. januar - Landsstýrismaðurin í mentamálum, Bjørn Kalsø, kunngjørdi, at orðabøkur Sprotans nú verða ókeypis atkomuligar hjá øllum ið ynskja tað, bæði føroyingum og útlendingum, í Føroyum eins væl og úti í heimi. Henda tænasta verður fíggjað av Mentamálaráðnum og Kommununum í Føroyum. Avtalan er fyri trý ár fyribils og er ein avtala millum Mentamálaráðið, Kommunufelagið umboðandi allar kommunur í Føroyum og forlagið Sprotan. Í løtuni eru 13 bøkur á kervinum, og tær eru nú fríar hjá øllum at nýta.
Februar
- 7. februar - VÍF vann steypafinaluna í hondbólti hjá monnum móti Neistanum 26-25. Neistin vann steypafinalurna hjá kvinnunum móti Kyndli 24-19.
- 22. februar - Gittarleikarin Alvi Joensen vann Stella Polaris kappingina, sangarin Birita Poulsen vann 2. virðisløn, saxofonleikarin Kristina Thede Johansen vann 3. virðisløn. Virðislønirnar vóru á 20.000, 10.000 og 5.000 krónur.
Mars
- 1. mars - Føroyski rógvarin Dánjal Martin Hofgaard gerst heimsmeistari, tá ið hann vinnur HM í 2000 metrar inniróðri í Boston í opna bólkinum lættvekt menn.
- 20. mars - Solarmyrkingin.
- 22. mars - FM í bogaskjóting - Recurve: 1. Teitur Dalsgaard, 2. Absalon Hansen, 3. Eggaba Andreasen
- 22. mars - FM í bogaskjóting - Compound: 1. Anja Johansen, 2. Kaj Johannesen, 3. Albert Dam
- 28. mars - Pál Joensen vinnur gull í 800 metrum frí á Danish Open við tíðini 7:52.82, sum er besta tíð í heiminum higartil í ár (til 28. mars 2015) og nýtt stevnumet.
- 29. mars - EM undankappingardystur Rumenia - Føroyar 1-0. (Keșerü 21.) Dómari: Artur Dias úr Portugal.
- 29. mars - Sarita Hansen úr Miðvágs Róðrarfelag vann í vikuskiftinum tvey ensk meistaraheiti í innirógving, í 2000 og 500 metrum. Bergur Dam Jensen vann silvur í 500 metrum og bronsu í 2000 metrum.
Hendingar í 2014[rætta wikitekst]
Januar[rætta wikitekst]
- 4. januar - Stór leiting varð sett í verk á sjónum við eystaru síðu av Eysturoynni og aðrar staðir har um leiðir, fyri at finna líkið av 20 ára gamla Rana í Billustovu úr Oyndarfirði, sum hvarv eftir eina ferðsluvanlukku hin 28. desember 2013. Roknað var við, at Rani var við í bilinum sum fór útav vegnum og koyrdi í Rættargjógv við Oyndarfjørð. Tað vóru sjálvboðin, ið tóku stig til leitingina henda dagin, men almennu bjargingarmyndugleikar úr Føroyum luttóku eisini í stóru leitingini. Leitingin gav eisini úrslit. Eitt lík varð funnið innast í Rættargjógv kl. 13.44 og leitingin helt tí uppat. Umleið 70 bátar og 400 fólk úr øllum landinum luttóku í leitingini. Brimil, Tjaldrið og Hvidbjørnen samskipaðu leitingina á sjónum við hjálp frá millum øðrum bjargningarbátunum Lív, Ziska og Sverri. Tyrla luttók eisini í leitingini.
- 10. februar - Lisbeth L. Petersen, fyrrverandi formaður Sambandsfloksins, boðaði frá alment, at hon hevði meldað seg úr Sambandsflokkinum, tí hon var ónøgd við fleiri viðurskifti, og at hon kendi so illa sín flokk aftur. Eitt nú meinti hon ikki, at ein maður sum hevur snýtt í tolli, skal vera landsstýrismaður.
Februar[rætta wikitekst]
- 10. februar - Gerhard Lognberg gjørdist limur í Sambandsflokkinum, eftir at hann hevur verið uttanflokka tingmaður í gott tríggjar mánaðar síðan Javnaðarflokkurin avgjørdi at koyra hann úr flokkinum. Harvið vaks Sambandsflokkurin frá 8 til 9 tingfólk, so nógv tingfólk hevði hann ikki havt síðan 1932.
- 14. februar - Føroyski stuttfilmurin Vetrarmorgun, sum Sakaris Stórá úr Skopun hevur leikstjórnað, vann altjóða filmsvirðisløn á Berlin Filmfestivalinum 2014 í bólkinum GENERATION 14PLUS, virðislønin verður á enskum nevnd The Special Prize of the Generation 14plus International Jury og var á 2500 Evro (umleið 18.000 krónur). Ingun í Skrivarastovu framleiddi filmin, Mikael Blak og Hanus G. Johansen gjørdu tónleikin, høvuðsleiklutirnir spældu Armgarð Mortensen og Helena Heðinsdóttir.
- 15. februar - Sjónleikurin Tóm rúm varð frumframførdur á Tjóðpalli Føroya. Marjun Syderbø Kjelnæs skrivaði leikhandritið, Eyðun Johannessen leikstjórnaði, tey leikandi vóru eitt nú: Annika Johannessen, Annika Hoydal, Annfinnur Heinesen, Hjálmar Dam og Nicolaj Falck. Tónleikin hevur Tróndur Bogason gjørt, sangin hava Eivør Pálsdóttir og Ólavur Jákupsson lagt rødd til. Tróndur Bogason, Jóhannes Andreasen, Ólavur Olsen, Angelika Nielsen, Andrias Restorff og Jón McBirnie hava spælt tónleikin inn. Vígdis Hentze Olsen stóð fyri koreografiini.
- 25. februar - Eitt óhapp hendi í Klaksvík. Slættaberg sigldi á Ågot, sum lá við bryggjuna við Norðborg við fullari last. Ongin persónskaði hendi. Ågot fór at leka illa, men tað eydnaðist at tetta lekan. Ågot og Slættaberg blivu liggjandi í nakrar dagar, har Slættaberg hevði stevni inni í lastini á Ågot, men dagin eftir eydnaðist tað at fáa skipini leys av hvørjum øðrum. Ågot bleiv seinni sleipaður til bedingina hjá Klaksvíkar Skipasmiðju.
Mars[rætta wikitekst]
- 1. mars - 22 ára gamli pianisturin Mattias Kapnas vann fyrstu Stella Polaris tónleikakappingina, sum Musikkskúlin skipaði fyri. Nummar tvey gjørdist guitarspælarin Alvi Joensen og nummar trý varð Heiðrun Petersen, violin. Fyrsta virðislønin er á 25.000 krónur, onnur á 10.000 krónur og triðja virðislønin er á 5.000 krónur. Eisini vóru virðislønir lætnar í aldursbólkinum upp til 12 ár og í aldursbólkinum upp til 18 ár. Kappingina fyri tónleikarar undir 18 ár vunnu Alda Sigurdsdóttir Lamhauge og Aksel Remmel. Vár Iversen Lindenskov varð nummar eitt hjá luttakarunum undir 12 ár.
- 12. mars - ES, Norra og Føroyar undirskrivaðu avtalu um at skipa fiskiskapin eftir makreli í Norðuratlantshavinum í fimm ár. Føroyar fingu 12,6 prosent av heildarkvotuni, sum svaraðu til 156 túsund tons.
- 28. mars - Mikkalina Norðberg vald sum ársins íverkseti á íverksetaradegnum í fabrikkini hjá Østrøm í Havn.
Apríl[rætta wikitekst]
- 4. apríl - Tey fýra sløgini hjá føroysku fyritøkuni Dism fingu øll heiðursmerkir á World-Spirits Awards 2014 í Eysturríki. Eldvatn fekk gull fyri vodka, Baraldur fekk gull í ginni og Lívsins Vatn og Havið fingu ávikavist gull og silvur í akvavitti.
- 10. apríl - Løgtingið samtykti einmælt uppskotið um at stovna eitt alment partafelag, sum skal byggja og reka Eysturoyartunnilin og Sandoyartunnulin. Tunnlarnir verða mettir at kosta góðar tvær milliardir krónur. Eysturoyartunnulin eina milliard og 50 milliónir krónur, og Sandoyartunnulin verður mettur at kosta 860 milliónir krónur. Sambært uppskotinum verður koyrandi bæði í Eysturoyartunlinum og Sandoyartunlinum í 2021. Eysturoyartunnulin verður bygdur fyrst.
- 16. apríl - Suðurkoreanska ferðmannaskipið Sewol við 476 fólkum umborð sakk 2,7 kilometrar frá Seogeochado-oynni í Suðurkorea. 325 av ferðafólkunum vóru 16-17 áragamlir skúlanæmingar, ið vóru á veg til oynna Jejo-do á eina 4-daga langa skúlaútferð. 150 fólk eru deyð, 152 ferðafólk eru ikki funnin eina viku eftir vanlukkuna og 174 fólk eru bjargaði á lívi.
Mai[rætta wikitekst]
- 25. mai - Arne Vatnhamar kom sum fyrsti føroyingurin nakrantíð upp á Mount Everest, sum er heimsins hægsta fjall.
- 28. mai - Andstøðuflokkarnir á Føroya Løgtingi við flokksformonnunum Høgna Hoydal úr Tjóðveldi, Aksel V. Johannesen úr Javnaðaflokkinum, Kára P. Højgaard úr Sjálvstýrisflokkinum og Poul Michelsen úr Framsókn, løgdu fram misálit á Jørgen Niclasen úr Fólkaflokkinum, sum var fíggjarmálaráðharri. Misálitið kom eftir at tað sonevnda Tollmálið í longri tíð hevði verið nógv frammi í fjølmiðlunum. Fjølmiðlar settu ljós á, hvat ið var farið fram fyri meira enn 20 árum síðan, tá Jørgen Niclasen var stjóri í familjufyritøkuni P/F N. NIclasen í Sørvági og seldi ótollaða vøru. Misálið fall við 16 atkvøðum fyri og 17 ímóti. Tríggir samgongulimir atkvøddu tó fyri uppskotinum, teir vóru sambandsmenninir Reimund Langgaard og Helgi Abrahamsen og formaður Miðfloksins Jenis av Rana.
Juni[rætta wikitekst]
- Í juni 2014 kom ein hópur av Seashepherd fólkum til Føroya fyri at forða føroyingum í at drepa grind, hetta gjørdu tey við átakinum Grindstop 2014.
- 11. juni - Avtað um sildakvotu kom í lag millum Føroyar og ES, og Maria Damanaki fiski- og vinnumálakommiserur kunngjørdi, at ES nú fór at enda handilsboykottið móti Føroyum, sum hevði vart síðan 28. august 2013. Sum partur í nýggju semjuni lovaði Jacob Vestergaard, fiskimálaráðharri Føroya, at Føroyar fóru at taka aftur stevningina í WTO móti ES.
- 16. juni - Jørgen Niclasen, landsstýrismaður í fíggjarmálum, hevur hin 16. juni 2014, umvegis Christian F. Andreasen, advokat, stevnt Dia Midjord, stjóra fyri Kringvarpi Føroya, Liljuni Weihe, tíðindaleiðara fyri Kringvarp Føroya, Jan Lamhauge, tíðindamanni hjá Kringvarpi Føroya og Sveini Tróndarson, tíðindamanni fyri ærumeiðing. Hann ákærir tey fyri at hava sett fram ósannar og ærumeiðandi skuldsetingar móti sær. Tað eru skuldsetingarnar um, at Jørgen Niclasen skal hava snýtt landskassan fyri hundraðtals túsund krónir, at hann skal hava svikað í tolli og tilvitað brotið tolllógina, og at hann skal tilvitað hava áført landskassanum tap, sum Jørgen vil hava dómsvaldið at døma tey fyri.
- 17. juni - Nýggj farstøð verður tikin í nýtslu í Vága Floghavn.
- 19. juni - Marin Katrina Frýdal, býráðslimur í Tórshavnar býráð, varð koyrd úr býráðssamgonguni, eftir at hon fleiri ferðir var komin við atfinningum móti Heðini Mortensen, borgarstjóra. Hetta hendi stutt fyri miðnátt, og umleið hálvan annan tíma seinni kunngjørdi listin hjá Tjóðveldi, at hinir báðir limirnir fóru sama veg og tóku seg úr samgonguni.
Juli[rætta wikitekst]
- 30. juli - Ein grind varð funnin við Haraldsund, norðanfyri byrgingina um 8-tíðina um morgunin. Sýslumaðurin gav boð um at bíða við at reka grindina orsakað av vánaligum veðri. Grindin lá so og grindaði har, uttan at nakar gjørdi nakað við hana. Seinnapartin kom ein bátur frá Sea Shepherd og rak grindina norður gjøgnum Sundið og út á opið hav, uttan at nakar royndi at forða teimum. Dagin eftir meldaði sýslumaðurin í Norðoyggjum Sea Shepherd.
- 31. juli - Fiskvinnunevndin í ES samtykti at taka handilsforðingarnar móti Føroyum aftur. Í eitt ár bannaði ES øllum innflutningi av sild og makreli úr Føroyum, tí Føroyar høvdu ásett sær eina sildavotu, sum hini strandalondini ikki kundu góðtaka.
August[rætta wikitekst]
- 1. august - Pamela Anderson kom til Føroya á vitjan umboðandi Sea Shepherd djóraverndarfelagsskapin. Hon og onnur frá Sea Shepherd høvdu tíðindafund á Hotel Føroyum.
- 9. august - Løgleglan fór við tyrluni úr Havn til Hvalbiar, tí ein 36 ára gamal maður var deyður har, og talan var um illgrunasaman deyða. Løgreglan handtók tveir mans, ein 23 ára gamlan og ein 39 ára gamlan. Dagin eftir, hin 10. august, varð tann 39 ára gamli latin leysur, og tann 23 ára gamli varð skuldsettur fyri at hava dripið Hjalmar Holm við 3 knívstungum í hálsin.
- 14. august - Fyrsti arbeiðsdagur á nýggja uppsjóvarvirkinum Pelagos í Fuglafirði.
- 19. august - Boripallurin »West Hercules« kom inn á Skálafjørðin, har hann skuldi umvælast.
- 28. august - Fimm døglingar gjørdu landgongd í Hvalba tíðliga um mogunin, og mett varð at tað ikki bar til at fáa teir út aftur, og tí gav sýslumaðurin loyvi til at teir blivu avlívaðir og skornir upp til matna. Sea Shepherd fólkini ið sótu á vakt á Kolavegnum ta náttina vóru sovnaði í bilinum og komu tí ov seint til at royna at gera nakað við tað. Tveir dagar seinni legði Sea Shepherd út myndir av døglingaspiki, sum ikki er etandi, flótandi á sjónum vestanfyri Hvalbiareiðini. Sea Shepherd ákærdu føroyingar fyri at drepa døglingar til stuttleika og síðan blaka kjøt og spik burtur.
- 30. august - Hátíðarhald var í Skúvoy í samband við at nýggi Sildberin fór í sigling millum Skúvoy og Sandoynna.
- 30. august - Fyrsta grindadrápið í 2014 fór fram á Sandi, har 35 hvalir løgdu beinini. Fjúrtan Sea Shepherd limir vóru handtiknir í samband við drápið, av tí at teir royndu at forða fyri rakstrinum og drápinum, tað eydnaðist teimum eisini at forstýra og seinka tí nakað, men løgreglan og danska sjóverjan komu á staðið við tyrlu og skjóttgangandi bátum og handtóku tey seks fólkini á landi og tey átta í trimum skjóttgangandi bátum, og hald varð lagt á bátarnar.
November[rætta wikitekst]
- 4. november - Andstøðuflokkarnir á Føroya Løgtingi løgdu fram uppskot um misálit á Johan Dahl, landsstýrismann í vinnumálum, fyri hansara handfaring av málinum um Strandfaraskip Landsins í 2013, tá ið stovnurin brúkti 4,4 milliónir meira enn játtað var. Landsstýrismaðurin hevði ikki biðið um eykajáttan og ikki sett sparingar í verk. Uppskotið um misálit fall við 17 atkvøðum ímóti, 14 fyri og 2 blonkum atkvøðum. Øll í andstøðuni atkvøddu fyri, Jákup Mikkelsen úr Fólkaflokkinum, var tann einasti úr samgonguni, ið atkvøddi fyri, meðan Rodmundur Nielsen og Brandur Sandoy atkvøddu blankt.
Ítróttur í 2014[rætta wikitekst]
- 7. januar - 23. februar - Vetrar-OL í Sotsji í Russlandi.
- 2. februar - NFL-finalan í East Rutherford, New Jersey. Seattle Seahawks vann finaluna við 43-8 ímóti Denver Broncos.
- 12. juni til 13. juli 2014 er HM fótbóltur í Brasil.
Fótbóltur, menn[rætta wikitekst]
- 1. mars - Gibraltar - Føroyar 1-4. Málini hjá Føroyum gjørdu: Jóan Símun Edmundsson, Christian Lamhauge Holst, Hallur Hansson og Christian Lamhauge Holst.
- 2. juli - Champions League: HB - Lincoln úr Gibraltar 1-1, Levi Hanssen skoraði útjavnandi málið hjá HB í 71. minutti.
- 24. juli - Europa League : Víkingur vann seinna dystin í øðrum undanumfari í Europa League 2-1 móti Tromsø IL á útivølli og gjørdist harvið fyrsta føroyska liðið nakrantíð, ið megnaði at leika seg í triðja undanumfar til Europa League kappingina. Málini hjá Víkingi gjørdu Bárður Hansen og Hallur Hansson.
- 30. august - Víkingur vann finaluna um løgmanssteypið 3-0 móti HB.
Fótbóltur, kvinnur[rætta wikitekst]
- 5. apríl - Føroyska kvinnulandsliðið skrivaði søgu, tá tær spældu javnleik 1-1 á Tórsvølli móti Bosnia/Hersigovina og harvið fingu fyrsta stigið nakrantíð í einari HM-undankapping. Eyðvør Klakstein gjørdi málið hjá Føroyum í 78. minutti.
- 10. apríl - Føroyar - Norðurírland 0-0. Dysturin varð leiktur á Tórsvølli.
- 28. september - KÍ kvinnurnar settu heimsmet við at vinna FM 15. árið á rað.
Hondbóltur[rætta wikitekst]
- 8. januar - Kyndil vann báðar steypafinalurnar í hondbólti. Kvinnurnar vunnu 19-14 móti Neistanum og menninir vunnu 22-20 móti KÍF.
- 19. apríl - Kyndil vann finaluna hjá kvinnum móti VÍF, tær vunnu 14-12, meðan KÍF vann finaluna hjá monnum móti VÍF við 27-26 sigri.
- 25. mai - Føroyar U20 hondbóltslandsliðið hjá monnum vann finaluna í European IHF Trophy hondbóltskappingini í Andorra. Føroyar vunnu 34-25 móti Georgia.
Svimjing[rætta wikitekst]
- 7. mars, 8. mars og 9. mars luttók Krista Mørkøre á Danish Open 2014 fyri svimjarar ið bera brek, og har vann hon 1 gull, 2 silvur og 2 bronsu heiðursmerki og setti 7 persónlig met.
- 27. mars - Pál Joensen vann silvur í 400 m frí á langgeil á Danish Open við tíðini 3:51.45.
- 29. mars Cecilia Wigant Eysturdal setti nýtt føroyskt met í 1500 m frí á langgeil við tíðini 17:51.83 á Danish Open.
- 30. mars - Pál Joensen vann gull á Danish Open á langgeil í 1500 m frí við tíðini 15:12.20 min.
- 30. mars - Magnus Jákupsson vann gull á Danish Open á langgeil í 50 m rygg við tíðini 26.32 sek.
- 30. mars - Óli Mortensen úr Havn (føddur 1996) svam á Danish Open 1500 m frí við tíðini 15:59.02 min., sum var nýtt føroyskt juniormet, hann svam næstskjótast í riðlinum. Hann átti sjálvur gamla metið á 16:08.20. Í 1500 frí er beinleiðis finala, tvs. teir sum hava bestu tilmeldingartíðir svimja í skjótasta riðli sum nevnist beinleiðis finala, har eru 8 pláss. Óli svam ikki í skjótasta riðlinum, men hann svam somikið skjótt, at hann gjørdist nummar 6 av øllum.
- 30. mars - Astrið Foldarskarð svam 50 m firvald á Danish Open við tíðini 28.29, sum var nýtt føroyskt met
- 12. apríl - Pál Joensen vann gull í 1500 m. frí finaluni í Cup Eindhoven. Tíðin hjá Páli var 15.19.20
- 18. mai - FM í svimjing varð hildið í Havn. Ársins svimjari hjá monnum varð Pál Joensen, ársins svimjari hjá kvinnum var Emma Festirstein Nystrøm. Pál Joensen fekk flest FINA stig, 823 stig í 800 m frí. Sára R. Nysted varð kosin ársins stjørnuskot hjá kvinnum, meðan Róland Toftum varð kosin ársins stjørnuskot hjá monnum. Trý føroysk met vóru sett, Ásbjørg Hjelm, Emma Festirstein Nystrøm og Susvim Harrar settu metini.
- 7. juni - Pál Joensen vann silvur í 400 metrum frí á Mare Nostrum svimjikappingini í Monaco.
- 14. juni - Óli Mortensen setti nýtt føroyskt met í 200 m firvald á langgeil á Mare Nostrum stevnuni í Barcelona, tá hann svam teinin uppá 2:11.04.
- 15. juni - Pál Joensen vann silvur í 1500 metrum frí á Mare Nostrum svimjikappingini í Barcelona. Hann vann við tíðini 15:10.02. Óli Mortensen svam eisini 1500 m frí í somu kapping og setti nýtt føroyskt juniormet við tíðini 15:54.62.
- 20. august - Pál Joensen vann silvur í 1500 m frí á EM á langgeil í Berlin við tíðini 14:50.59. Vinnarin var italiumaðurin Gregorio Paltrinieri, ið setti nýtt evropeiskt met við tíðini 14:39.93.
- 22. august - Pál Joensen vann silvur í 800 m frí á langgeil í EM í Berlin við tíðini 7:48.49. Vinnarin var italiumaðurin Gregorio Paltrinieri, ið vann við tíðini 7:44.98.
Renning[rætta wikitekst]
- 3. august - Valborg Heinesen vann silvur á DM í 5000 metra renning við tíðini 17.30,22 min., sum var nýtt føroyskt met. Hon tók tvey ára gamle metið hjá Bjørk Herup Olsen.
- 29. mars - Valborg Heinesen setti nýtt føroyskt met í HM í hálvum maraton í Keypmannahavn, tá hon kom á mál við tíðini 1.21.19. Samlað gjørdist Valborg nummar 94 av fleiri enn 8.000 kvinnum og nummar fýra í sínum bólki kvinnur 25-29 ár.
- 29. mars - Marnar Djurhuus setti nýtt føroyskt met í HM í hálvum maraton í Keypmannahavn. Hann tók 25-ára gamla metið hjá Absalon Hansen.
- 28. september - Valborg Heinesen vann bronsu í DM maraton í Odense við tíðini 2.49.37, sum var nýtt føroyskt met. Gamla metið átti Joan Bláfoss.
Innirógving[rætta wikitekst]
- 12. apríl - Havnamaðurin Martin Berg gjørdist íslendskur meistari í inniróðri. Hann róði í bólkinum tungvekt, og kappaðist á 2000 metrum. Hann kom á mál við tíðini 6.08.5, sum var nýtt íslendskt met. Orsakað av, at Martin Berg hevur íslendskar røtur, verður metið skrásett.
Borðtennis[rætta wikitekst]
- 4. mai - Henrietta Nielsen, Anna Mikkjalsdóttir og Durita F. Jensen luttóku í HM-kapping í borðtennis fyri lið í japanska høvuðsstaðnum, Tokyo. Tær endaðu nummar 77 út av 96 luttakandi londum. Henrietta Nielsen, sum spælir við týska Flensborg TSB, vann sjey dystir. 15 ára gamla Durita F. Jensen vann tveir dystir, meðan eitt ár eldri Anna Mikkjalsdóttir ongan dyst vann, men tó var ógvuliga tætt við. Hetta var fyrstu ferð, at Durita og Anna vóru við í HM.
- 12. apríl - Durita Jensen vann FM í borðtennis, einmansleiki hjá kvinnum, bert 15 ára gomul. Hon vann finaluna móti Annu Mikkjalsdóttir 3-0, settmunurin var 14-12, 11-6 og 11-4.
- 12. apríl - Fróði F. Jensen úr Tvøroyrar Borðtennisfelag vann FM í einmansleiki hjá monnum. Hann vann finaluna móti Peter Niclasen, sum vann FM í 2013. Hann vann dystin 4-2. Settúrslitini vóru hesi: 12-10, 10-12, 8-11, 11-6, 11-8 og 12-10.
Judo[rætta wikitekst]
- 12. apríl - Regin á Rógvi úr Sunda Judofelag vann FM hjá ungum monnum. Hann vann finaluna á Ari Johannesen úr Havnar Judofelag.
- 12. apríl - Petur Sigurd Johannesen úr Sunda Judofelag vann føroyameistaraheitið hjá monnum móti Edvardi Johannesen, úr Sunda Judofelag.
Badminton[rætta wikitekst]
- 12. apríl - Nicolaj Gunnarstein vann FM í einmansleiki í badminton hjá monnum. Hann vann móti stórabeiggja sínum Benjamin Gunnarstein. Teir búgva niðri í Danmark og eru hálvir føroyingar. Nicolaj vann 2-0. Settúrslitini vóru 21-11 og 21-16.
- 12. apríl - Rannvá Carlsson er trífaldur føroyameistari triðja árið á rað. Í einmansleikinum spældi hon móti Kristinu Eriksen. Hon vann 2-0 við settúrslitunum 21-10 og 21-9.
- 19. mai - Mona Mikkelsen og Jensa Jacobsen úr Syðrugøtu vunnu gull og silvur á Danish Open í badminton fyri juniorar í Farum. Tær luttóku í A-rekkjuni, sum er triðbesta deildin fyri juniorar í Danmark.
Talv[rætta wikitekst]
- 18. apríl - Høgni Egilstoft Nielsen úr Sandavági vann FM í talvi bert 16 ára gamal. Tað gjørdist greitt, at hann hevði vunnið, longu tá eitt umfar var eftir, tí tá hevði hann 8 stig, meðan teir næstu eftir honum høvdu 6 stig. Hann er yngsti FM vinnari í talvi nakrantíð. Dagin eftir skrivaði hann artur føroyska talvsøgu, tá hann vann sín seinasta dyst og gjørdist tann higatil fyrsti og einasti, ið hevur vunnið FM í talvi við fullum stigatali. Bróðir hansara Rógvi Egilstoft Nielsen gjørdist nummar tvey, meðan Hans Kristian Simonsen gjørdist nummar trý.
- 2. august - Føroyar vunnu 3 ½ - ½ móti Pakistan á Talv-OL í Tromsø. Helgi Dam Ziska vann á Mahmood Lodhi á fyrsta borði, John Rødgaard leikti javnt móti Ahmad Alio Syed á øðrum borði, Olaf Berg vann á Muhammado Younus á triðja borði og Høgni Egilstoft Nielsen vann á Mudasiro Iqbal á fjórða borði.
- 3. august - Føroyar taptu ½ - 3 ½ móti Belgia á Talv-OL í Tromsø. Á føroyska liðnum vóru: Helgi Dam Ziska, Olaf Berg, Høgni Egilstoft Nielsen og John Arni Nielsen. Tað eydnaðist bara Helga Dam Ziska at fáa eitt hálvt stig henda dagin. Hinir tríggjur taptu.
- 5. august - Føroyar taptu 1 ½ - 2 ½ móti Nikaragua á Talv-OL í Tromsø. Einasti føroyingurin, sum vann fulla úrtøku, var Helgi Dam Ziska á fyrsta borði. Høgni Egilstoft Nielsen á fjórða borði telvaði remis, meðan fyrst Olaf Berg og síðani John Rødgaard taptu.
- 6. august - Føroyar vunnu 3 - 1 móti Sýria á Talvolympiaduni í Tromsø. Olaf Berg, Høgni Egilstoft Nielsen og John Arni Nilssen vunnu sínir dystir meðan John Rødgaard á 1. borði tapti.
- 9. august - Føroyar taptu ½ - 3 ½ móti Singapore á Talvolympiaduni í Tromsø. Helgi Dam Ziska megnaði at fáa hálvt stig ímóti GM Zhong Zhang, ið hevði so høgt styrkistal sum 2611. Olaf Berg, Høgni Egilstoft Nielsen og John Arni Nilssen taptu.
- 10. august - Føroyar leikti javnt móti Jemen á talvolympiaduni í Tromsø. Dysturin endaði javnur 2-2. John Rødgaard og John Arni Nilssen vunnu, men Helgi Dam Ziska og Olaf Berg taptu.
- 12. august - Føroyar vunnu 2 ½ - 1 ½ á Marokko í 10. og næstsíðsta umfarinum í OL í talvi í Tromsø. Olaf Berg vann á 3. borði. Høgni Egilstoft Nielsen tapti á 4. borði, meðan John Rødgaard á 2. borði megnaði at fáa javnleik. Helgi Dam Ziska vann á 1. borði, tað var samstundis fjórði OL-sigur hansara á hesum sinni.
- 13. august - Føroyar taptu ½ - 3 ½ móti Indonesia á Talv-OL í Tromsø. Høgni Egilstoft Nielsen vann á fjórða borði, meðan Helgi Dam Ziska, John Rødgaard og Olaf Berg taptu allir síni talv. Sostatt fingu Føroyar tilsamans 11 stig av 22 møguligum. Føroyar vunnu 4, leiktu 3 jøvn og taptu 4 talv. Føroyar vóru styrkismettar sum nr. 73 av teimum 177 luttakandi liðunum, og endaðu á einum 81. plássi sum næstaftast av norðurlendsku liðunum. Kina vann Talv-OL fyri fyrstu ferð.
Fitness[rætta wikitekst]
- 14. juni - Jórun Larsen Mørkøre vann donsku kappingina Natural Power Fitness, sum varð hildin í Randers. Nr. tvey hjá kvinnum gjørdist Árna Fjallstein og triðji føroyingurin ið luttók í kappingini fekk eisini eitt gott úrslit, tað var David Arge Galán, ið gjørdist nummar tvey hjá monnum.
Hendingar í 2013[rætta wikitekst]
- 15. apríl - Tvær bumbur brustu tætt við málstrikuna, meðan Boston Maraton var í gongd. Minst tvey fólk doyðu og fleiri vóru løstaði.
- 17. mai - Jacob Vestergaard, landsstýrismaður í fiskimálum, fær handa ætlanarskriv frá ES um ætlaðar handilsforðingar móti Føroyum.
- 28. august - Handilstiltøk hjá ES mótvegis Føroyum sett í gildi. Danskar havnir og aðrar ES havnir blivu stongdar fyri føroyskum skipum við sild og makreli og allur innflutningur av sild og makreli úr Føroyum er bannaður.
- 5. september valdi løgmaður, Kaj Leo Johannesen, at loysa Kára P. Højgaard úr starvinum sum innlendismálaráðharri, eftir at mikið rok hevði verið um Eysturoyartunnilin, sum Kári P. Højgaard hevði ætlanir um at lata danska felagið Copenhagen Infrastructure Partners (CIP) gera fyri pensjónspening úr Danmark, frá PensionDanmark. Rokið stóðst eitt nú av, at sáttmálin var loyniligur, og av ymiskum upplýsingum, ið komu út til fjølmiðlarnar.
- 2. november - Gerhard Lognberg varð koyrdur úr Javnaðarflokkinum.
- 20. november - Ein 61-ára gamal maður í Havn varð funnin deyður, hann varð myrður. Ein 68-ára gamal maður varð skuldsettur fyri morðið.
- 26. november - Ein avgustur (spermur) varð tikin upp á land við Hvalastøðina við Áir, eftir at fýra avgustar høvdu svomið har nærhendis í nakrar dagar. Tveir av hvalunum doyðu, og tann eini av teimum varð so tikin upp við Hvalastøðina. Tá Bjarni Mikkelsen, lívfrøðingur, skuldi seta hol á avgustin, so brast hann. Bjarki Thomsen, sum starvast hjá Kringvarpi Føroya tók uppá film, sum seinni sama dag varð vístur í Degi og viku og lagdur á heimasíðuna hjá Kringvarpinum sama kvøld. Filmsbrotið ferðaðist kring heimin og sera nógv fólk hugdu at filmsbrotinum.
- 14. desember og 15. desember - Tvær ódnir raktu Føroyar innanfyri eitt døgn. Fyrra ódnin byrjaði um leygarkvøldið hin 14. desember, og longu dagin eftir herjaði ein onnur ódn, sum var uppaftur verri enn hin fyrra. Hon byrjaði seinnapartin sunnudag hin 14. desember og herjaði til miðnátt. Fleiri hundrað skaðfráboðanir vóru og streymurin fór nógvastaðni norðanfjørðs í fleiri tímar.
- 28. desember - Ein álvarsom ferðsluvanlukka hendi í Oyndarfirði onkuntíð millum kl. 6 og 10 um morgunin. Tveir ungir mans vóru við bilinum, 20 og 22 ára gamlir, báðir úr Oyndarfirði. Bilurin var farin útav vegnum og endaður á sjónum við Rættargjógv. Tann 22 ára gamli maðurin, Jens Pauli Juul, varð funnin deyður sama morgun, sum vanlukkan hendi. Leita varð eftir tí 20-ára gamla manninum í fleiri dagar, men hann varð ikki funnin fyrr enn eina viku seinni, tá umleið 400 fólk og 70 bátar luttóku í leitingini saman við Brimli, Tjaldrinum og Hvidbjørnen. Harumframt luttóku eisini eitt nú bjargningarbátarnir Lív, Ziska og Sverri. Líkið av Rana í Billustovu varð funnið hin 4. januar 2014 kl. 13.44.
Mentan í 2013[rætta wikitekst]
Mentanarvirðislønir[rætta wikitekst]
- 19. september - Mentanarvirðisløn M. A. Jacobsens og Barnamentanarheiðursløn Tórshavnar býráðs vóru handaðar. Katrin Ottarsdóttir fekk virðislønina fyri fagrar bókmentir fyri yrkingasavnið Eru koparrør í himmiríki?, Poul Jespersen fekk virðislønina fyri yrkisbókmentir fyri skúlabókina Rúmdin. Turið Sigurðardóttir fekk virðislønina fyri Annað mentanarligt avrik, fyri hennara arbeiði við at týða bøkur til føroyskt. Rakel Helmsdal og Hilmar Joensen fingu Barnamentanarheiðursløn Tórshavnar býráðs.
- 11. desember - Dávur Djurhuus fekk føroysku filmsvirðislønina Geytan fyri filmin Terminal, meðan Jónfinn Stenberg fekk Áskoðaravirðislønina fyri filmin Munch.
Ítróttur í 2013[rætta wikitekst]
Fótbóltur[rætta wikitekst]
- 4. apríl - Føroyar - Montenegro 3-3 (kvinnur), málini hjá Føroyum gjørdu Heidi Sevdal (2) og Íðunn Magnussen (1).
- 6. apríl - Føroyar - Litava 1-0 (kvinnur), málið hjá Føroyum gjørdi Rannvá B. Andreassen
- 9. apríl - Føroyar - Georgia 2-1 (kvinnur), málini hjá Føroyum gjørdi Heidi Sevdal.
Svimjing[rætta wikitekst]
- 14. desember - Pál Joensen vann silvur á 1500 metrar frí á EM á stuttgeil 2013 í Herning.
Renning[rætta wikitekst]
- 31. oktober til 5. november rann tá 50-ára gamli Marlon Kjærbo 133 km úr Klaksvík til Vágs, har hann vitjaði allir kappingarhylar í Føroyum, tók nakrir dropar úr hvørjum hyli, sum hann so skal stoyta í langhylin í Vági, sum væntandi skuldi byggjast liðugt í 2014. Talan var um stuðulsrenning. Marlon er formaður fyri Suðuroyar Svimjifelag (Susvim).
- 13. desember - Pól Sundskarð rann 118 km úr Gásadali til Viðareiðis, hann rann um náttina, veðrið var ikki til vildar, men hann gjøgnumførdi túrin. Næstu tveir dagarnar eftir túrin herjaðu tvær ódnir í Føroyum.


c: text/html

text:
17. mai í 2017 var skjøtul settur á fjórða útbjóðingarumfar til oljuleiting við Føroyar. Hetta var gjørt á einum almennum føroyskum tiltaki, har Poul Michelsen, landsstýrismaður í vinnumálum, lat komandi útbjóðingarumfarið upp, og har nýggj og áhugaverd vitan var framløgd, sum er sprottin úr tí arbeiði Jarðfeingi saman við samstarvsfeløgum hava gjørt seinastu árini. Arbeiði, sum hevur ført við sær, at fleiri áhugaverd leitimið eru funnin á føroyska landgrunninum.
Harumframt vóru tær kjarnur, sum eru komnar upp frá millum 2000 og 3000 metrar undir havbotninum á landgrunninum, lagdar fram til fólk at síggja og lesa um. Aftaná var okkurt leskiligt at fáa.
Jarðfeingi er í løtuni við at kanna og tulka allar dátur umaftur fyri betur at skilja ta jarðfrøðiligu menningina av føroyska økinum. Um miðjan juni 2017 vóru umboð fyri Jarðfeingi saman við umboðum frá samstarvsfeløgunum í London, har arbeiðið, sum er gjørt seinastu árini, var lagt fram fyri innbodnum oljufeløgum.
Sum partur av marknaðarføringini av fjórða útbjóðingarumfari hevur Jarðfeingi tikið lut í fleiri ráðstevnum kring heimin fyri at økja um áhugan hjá oljufeløgunum fyri føroyska útbjóðingarumfarinum.
Dátugoymsla
Higartil eru boraðir 9 kanningarbrunnar, 3 vísindalig borihol, og meir enn 150 grunn borihol eru tøk í tí føroyska økinum. Harafturat eru heili 50.000 km av “speculative” 2D-seismikkdátum og 9.000 km2 av 3D “speculative” seismikkdátum goymdar á Jarðfeingi. Umframt hetta koma “proprietary” seismikkdátur.
Tyngdar- og magnetiskar dátur kunnu útvegast við seta seg í samband við Getech.
Útbjóðingarøkið í 4. útbjóðingarumfari
Djúpd frá teimum 9 boraðu brunnunum
Brunnur 6004/12-1 (Svínoy): 4288 m djúpur
Brunnur 6004/16-1 (Marjun): 4246 m djúpur
Brunnur 6005/15-1 (Longan): 4000 m djúpur
Brunnur 6004/17-1 (Marimas): 3797 m djúpur
Brunnur 6005/13-1 (William): 3351 m djúpur
Brunnur 6004/8a-1 (Anne-Marie): 3901 m djúpur
Brunnur 6104/21-1: (Brugdan): 4201 m djúpur
Brunnur 6104/21-2 T2: (Brugdan II): 4510 m djúpur
Brunnur 6104/25-1: (Súla/Stelkur): 3015 m djúpur

robotstxt: allowed

filter: keep


text:
Norska stjórnarskipanin 200 ár
Í samband við at norska stjórnarskipanin verður 200 ár, heldur Eivind Smith, professari úr Oslo, almennan fyrilestur týsdagin kl. 18:30 í Jónas Broncks gøtu 25, veghæddini.
Í 1814 hendu stórar broytingar í Norðurlondum. Kríggj hevði herjað í mong ár, og tey bæði stóru veldini Svøríki og Danmark-Noregi vóru í hvør sínum parti. Friður kom í lag teirra millum í týska býnum Kiel, har friðarsáttmáli varð orðaður.
Friðurin í Kiel ásetti, at danski kongurin, Fríðrikur VI, læt tí svenska konginum ræðið í Noregi – sambært § 4 tó í parantes “(Grönland, Ferröarne och Island här under likwäl icke inbegripne)”. Harvið skildust vegir okkara og Noregs í stjórnmálum.
Í Noregi var tó stór mótstøða móti broytingini. Systkinabarn kongs, Kristjan Fríðrikur, sum var arvaprinsur og varakongur í Noregi, kunngjørdi fyri norðmonnum, at talan var um óheimilað stig orsakað av valdsnýtslu, hóttanum og snildum. Kristjan Fríðrikur kallaði saman fólkavalt ting at orða nýggja stjórnarskipan, og fór eisini í herstríð móti svium.
Kríggið móti Svøríki gekk ikki so væl, men norðmenn orðaðu í Eidsvoll tann 17. mai 1814 “Constitution for Kongeriget Norge” og valdu Kristjan Fríðrik sum kong. Á heysti 1814 gjørdist tó semja um, at Kristjan Fríðrikur skuldi lata trúnuna frá sær – hann fór aftur til Danmarkar og gjørdist seinni kongur undir navninum Kristjan VIII, har hann ruddaði slóð fyri bæði donsku og íslendsku stjórnarskipanunum, sum tó báðar komu eftir deyða hansara.
Norðmenn broyttu stjórnarskipanina 4. november 1814, so hon viðurkendi, at Noregi var “forenet med Sverige under een Konge,” men annars varðveitti Noreg egna stjórnarskipan, nú nevnda Grundlov, egið ting og egna lóggávu, egnan hægstarætti og rættarskipan, umframt egið embætisverk og egna hermegi, tó at ovasta stjórnin sat hjá kongi í Stokkhólmi, sum eisini umsat uttanríkisvaldið.
Norska grundlógin er elsta framhaldandi stjórnarskipan í heiminum næst at teirri hjá USA. Tó at hon upprunaliga var skrivað í skundi, var hon sera nýmótans og víðsýnt við ásetingum um valdsbýti og valdsavmarkingar, mannarættindi og óheftar stovnar, sum vit í dag taka sum givið, men sum breyt við tátíðarinnar einaveldi. Eisini aðrir stovnar komu í lag um hetta mundið, teirra millum universitet at útbúgva framtíðar embætisverk.
Norska grundlógin staðfesti Noreg sum ríki, tó at tað var í samveldi við Svøríki, og næstu knappu øldina minkaði svenska valdið í Noregi alsamt, til endans bert uttanríkistænastan var felags. Stríð um hana gjørdi loksins enda á samveldinum í 1905, men tá var Noreg longu heilskapt ríki við øllum stovnum og skipanum, ið eyðkenna slík.
Norðmenn hátíðarhalda tí stjórnarskipan sína í ár, nú 200 ár eru liðin síðani tjóðfundin á Eidsvoll.
Fyrilestrarhaldarin Eivind Smith er altjóða viðurkendur professari á Universitetinum í Oslo, har hann fæst við stjórnarlóg og fyrisitingarlóg. Hann er gestaprofessari í skeiðinum Konstitusjonelt demokrati á Fróðskaparsetrinum, har bók hansara við sama navni er lærubók.
Fyrilesturin verður týskvøldið 25. februar kl. 18.30 í Jónas Broncks gøtu. Undan fyrilestrinum verður stutt gjørt vart við, at Føroysk Lógar Rit er farið til verka aftur, og høvið verður at keypa seinastu útgávuna.
-
15.01.2020Verkstova fyri ung um lívmargfeldiUmhvørvisstovan skipar fyri verkstovu fyri ung fríggjadagin ...
-
15.01.2020 Setrið NáttúruvísindadeildinSpennandi grein hjá Anni í NatureÍ gjár varð vísindalig grein hjá m.a. Anni Djurhuus, adjunkt...
-
14.01.2020 Setrið Deildin fyri Heilsu- og Sjúkrarøktarvísindi Depilin fyri heilsugranskingHeilsuframi á vísindaligum vølli- Granskingarúrslitini eru greið, og stundin er komin til, a...


text:
Hvat kanst tú klaga um
Børn og vaksin kunnu klaga til umboðsmannin, um tey halda, at ein almennur ella privatur myndugleiki ella stovnur ikki hevur borið seg rætt at móti einum barni.
Tú kanst ikki klaga um alt til umboðsmannin. Men tú kanst altíð venda tær til okkum, um tú hevur ein trupulleika. Um vit ikki sjálvi kunnu hjálpa tær, kunnu vit seta teg í samband við onkran annan, sum kann hjálpa.
Tú kanst til dømis klaga til umboðsmannin:
- Um skúlin ella ein annar myndugleiki ikki vil hjálpa tær ella ikki ger nóg mikið fyri at hjálpa tær.
- Um skúlin ella ein annar myndugleiki hevur tikið eina avgerð, sum tú ert ósamd/ur í ella kedd/ur av.
- Um tú býrt hjá eini fosturfamilju ella á einum stovni, og tú heldur, at tú verður skeivt viðfarin.
Tú kanst ikki klaga til umboðsmannin um:
- Ein dóm
- Ein handil
- Tíni foreldur
- Tínar vinir
Um tú hevur trupulleikar ella spurningar, sum umboðsmaðurin ikki kann hjálpa tær við, kanst tú ringja ella skriva til Tú og Eg Ráðgevingina.


text:
Röddin er skapt, verður rikin av, og er hjartabarnið hjá einum stórum netverki av ungum eldsálum. Felags fyri hesi er hugsjónin um, at eitt digitalt forum er alneyðugt fyri føroyskan ungdóm.
Röddin varð stovnað í novembur í 2010. Í 2013 skrivaði Røddin sáttmála við Kringvarp Føroya, og gjørdist Röddin tá ungdómspallur Kringvarpsins. Røddin hevur havt sína egnu ungdómssending á útvarpsskránni hjá Kringvarpinum í nógv ár, men á vári 2017 varð avgjørt at taka Røddina av útvarpsskránni. Ungdómurin hevur flutt seg, hann lurtar ikki eftir flowútvarpi, og tí skuldi okkara orka eiheldur leggjast í at framleiða til útvarpsskránna. Heldur skulu vit leggja orkuna í at framleiða tilfar til ung á netinum og teimum sosialu miðlunum. Tað er ymiskt, hvat fyri tilfar, tú finnur, tá flytir teg runt á pallunum hjá Røddini. Ikki alt liggur her á síðuni. Tí burdi tú tjekkað okkara Facebook- og Instagram-vanga út. Leinkjur eru til høgru.
Mál okkara eru:
Hevur tú skrivað ella tikið myndir til eina søgu, hug at royna teg sum fast tíðindafólk, ummælara ella annað, ella bara hevur eitt gott hugskot til eina søgu, so set teg í samband við okkum á facebooksíðini hjá Røddini.


text:
Mikudagin kl 16.30 skal NSÍ spæla ímóti HB í Gundadali. Hettar er fyrsti dystur í kappingini um at vinna seg víðari í kappingini um Løgmanssteypið.
Tað hevur týdning at vit øll fara suður at stuðla okkara monnum mikudagin, her er hvør dystur ein finala. So vit vóna at NSÍ viðhaldsfólkini møta fjølment upp í Gundadali, og stuðla okkara monnum. Stuðulin uttanfyri vøllin hevur alt at siga, og hann kann verða við til at vinna dystin á vøllinum. Vit mugu minnast til at vit eru ØLL NSÍ, og vit eru liðið uttanfyri vøllin. So kom suður í Gundadal mikudagin kl 16.30, og stuðla NSÍ!
VIT ERU NSÍ, OG SAMAN STANDA VIT STERK!
KOYR Á NSÍ!


text:
Nýggj upprunaføroysk barnabók eftir rithøvundan Marjuna Syderbø Kjelnæs.
Flestu kenna Marjuna frá stuttsøguskriving fyri vaksin, men nú roynir hon seg við barnabókmentum, og tað er blivið til eina tankavekjandi bók um gentuna Viktoriu, sum ein dagin hittir ein pingelipong, sum býr í postkassanum á húsunum hjá Viktoriu og teimum. Knappliga hendir so nógv, bæði stuttligt og spennandi og av tí at pingelipongurin er ein sera lítil vera, fær rithøvundurin lýst heimin so, sum hann kann sýnast í barnahædd.
Saman við listamanninum Hanna Bjartalíð hevur hon skapað eina vakra og upplivilsisríka søgu við tekningum í sterkum litum á so at siga hvørjari blaðsíðu.
Søgan er í átjan pørtum við einum lítlum filosofiskum inngangi, har lesarin fær tankarnar á flog og okkurt at hugsa um.
Sjálv søgan er um, hvussu spennandi tað er at hava ein pinkuling búgvandi, sum ongin annar veit nakað um, men hesin sami pinkulingur er eisini við til at loysa ein trupulleika, sum nívir Viktoriu.
Bókin er ætlað teimum 7-10 ára gomlu og egnar seg bæði til at lesa sjálv og til upplesing.
Aftur


text:
Heri Kragesteen
(1950-2018) var sálarfrøðingur við drúgvum undirvísingarroyndum bæði á
miðnámsstigi, Læraraskúla, Fróðskaparsetri og í sambandi við eftirútbúgving av
lærarum og námsfrøðingum. Bókin, sum nú kemur út, hevur verið leingi ávegis, og
tíverri vóru seinastu snøklarnir við rættlestri og umbróting ikki komin upp á
pláss, áðrenn rithøvundurin andaðist í fjør.
Nú er tilfarið tó klárt
bæði sum pappírsbók og samvirkin bók á netinum.
Sálarfrøði snýr seg um, hvussu vit mennast sum menniskju, hvussu vit bæði stýra og eru
stýrd, og hvussu vit verða ávirkað av teim umstøðunum, vit liva í, og teimum
fólkum, vit eru saman við.
Bókin er skipað í átta
tættir: 1) Sálarfrøði, almennur partur 2) Menningarsálarfrøði 3) Ungdómur 4) Ymiskleikasálarfrøði
5) Eitt felagssálarfrøðiligt sjónarhorn 6) Kognitión og nervalagssálarfrøði 7) Læra
og lærustøður 8) Persónsmenning.
Talan er um bæði eina
søguliga gjøgnumgongd og eina allýsing av sálarfrøði sum vísindagrein. Nomið
verður við sálarfrøðilig ástøði og sálarfrøðiligar kanningar. Ymisk vísindalig
sjónarhorn verða lýst. Og hugt verður t.d. at
psykoanalýsu, behaviorismu og humanistiska rákinum.
Bókin er 297 síður long. Pappírsbókin fæst til
keyps í bókasølunum kring landi fyri 248,- krónur, og samvirkna bókin er tøk
her: salarfrodi.systime.dk.
Eitt árshald til sBókina kostar 98,- krónur, og eitt fýra ára hald kostar 148
krónur.


text:
Enn ein lítil fitt søga
24. august 2019
Eftir at hava hoyrt Paula T. Petersen ígjárkvøldið 23.08.2019 greiða frá eini soo fittari søgu um Bárður, rann mær í hug eina aðra soo fitta søgu. Í hesum føri eru tølini harafturat røtt:
Eg skal royna at endurgeva orðarætt:
Ímeðan pápin ein morgun smurdi matpakkan, spurdi dóttirin:
Hví grenja føroyingar um at gjalda bara 20, 100, 300 krónur í Vágatunlinum og Norðoyatunlinum?
Pápin: Jú, tað skal eg siga tær. Har velja tey serliga Samband og Fólkaflokk, og tí skulu tey straffast. Á hendan hátt fáa vit eisini 40 mió. kr. eyka inn árliga.
Dótturin: Hvat kostaðu tunlarnir?
Pápin: 280 + 395 mió. kr. Tú dugir so væl at rokna, so tú veit at tað eru 675 mió. kr.
Dótturin: Hvussu nógv hava tey goldið higartil fyri tunnilin?
Pápin: Tey hava bara goldið 500 mió. kr. í Vágatunlinum og 658 mió. kr. í Norðoyatunlinum ella uml 1200 mió. kr.
Dótturin: Jamen, so hava tey goldið tunlarnar 2 ferðir aftur, ha?
Pápin: Ja, babba heldur, at tú er soo gløgg. Men tey skulu eisini gjalda partapeningin, tey longu einaferð hava goldið um skattin, einaferð afturat í bummpengum.
Dótturin: Hvussu nógv hava tey, tá goldið?
Pápin: Tá hava tey goldið 2200 mió. kr. Ella áleið tað sama sum bæði Eysturoyartunnil og Sandoyartunnil tilsamans kosta at gera.
Dótturin: Tá hava tey goldið tunlarnar næstan 4 ferðir aftur. Er tað ikki skeivt, tá allir aðrir tunlar eru goldnir 100% av landinum og eru ókeypis at koyra ígjøgnum?
Pápin: Nú spyrt tú meira enn gott er. Men sjálvt um tað er knallandi órættur, so er tað solidariskt. Eg havi verið einaferð í Klaksvík seinastu 10 árini, so vit gjalda eisini solidariskt.
Dótturin: Hvat er solidaritetur?
Pápin: Babba letur hini gjalda, so at vit sleppa undan at gjalda!
Tá segði Dótturin eftir umhugsan: Tað skilji eg ikki.
Og tað geri eg heldur ikki.
Marjus Dam
fyrrverandi løgtingsmaður fyri Sambandsflokkin
(Pápin=samgongan ímillum Javna, Tjóðveldi og Framsókn)
RN
Aftur


text:
Fyrsta umfarð av Grand Prix fyri ung var á Tórsbreyt fyrr í dag. Har var 100 m, 600 m, hædd, bóltkast og spjótkast á skránni. Øll úrslit eru ikki tøk enn. Tey írestandi fara at koma á www.athletics.fo, tey sum eru tøk verða nevnd her.
Hjá teimum 10-11 ára gomlu royndu Kristian D. Kúrberg, Dánjal D. Ljósheim, Elias Thorsteinsson, Bárður Jóhansson, Helena S. Ziska og Guðrið K. Petersen seg. Dreingirnir royndu seg í bæði 600 m renning og bóltkast, meðan genturnar einans royndu bóltkast. Hjá gentunum kastaði Guðrið 21,29 m, sum er persónligt met við uml. 3 metrum. Helena kastaði bóltin 14,38 m. Hjá dreingjunum kastaði Bárður bóltin 23,08 m, Dánjal kastaði 22,40 m (persónligt met), Elias kastaði 21,66 m (persónligt met við 4 m) og Kristian kastaði 21,31 m (persónligt met). Á 600 m teininum koma Elias á mál við tíðini 2.10,95 (persónligt met við 3 sek), Dánjal við tíðini 2,15,93 (persónligt met), Bárður 2.17,41 (persónligt met við 2 sek) og Kristian við tíðini 2.36,52 (persónligt met við 6 sek).
Tey 12-13 ára gomlu skuldu royna seg í spjótkast og 600 m renning. Her vóru Emilia Larsen, Marita K. Petersen, Tinna B. Jørgensen, Jákup D. Ljósheim, Tórur Mortensen og Ólavur W. Joensen. Tað var einans Tinna sum royndi seg á 600 m teininum hjá gentunum. Hon kom á mál við tíðini 2.02,01 (persónligt met við næstan 7 sek). Allir dreingirnir royndu seg, og har kom Tórur fremstur av Hvirlunum. Tíðirnar eru enn ikki tøkar. Í spjótkast betraði Marita um sítt bólkamet við einum kasti uppá 26,00 m. Tinna setti persónligt met við 13,24 m, meðan Emilia kastaði 11,98 m. Úrslitini hjá dreingjunum er tíðanverri ikki tøkt.
Hjá teimum 14-15 ára gomlu var tað einans Bjørk R. Svabo sum royndi seg, og var tað í spjótkast. Hon kastaði spjótið 17,32 m, ið er lítlan metur frá hennara persónliga metið.
Dreingir 16-17 skuldu royna seg í 100 m renning, hæddarlopi og spjótkasti. Fyri Hvirluna luttóku Bjarni K. Petersen, Trygvi Laksáfoss, Tummas Napoleon Arge, Rúni Jacobsen, Steinolvur Geyti, Hanus Bergsson og Hallur Simonsen. Fyrst á skránni var 100 m renning á skránni. Hár vóru tveir riðlar og í fyrsta riðli vóru Bjarni K. Petersen og Rúni Jacobsen. Fyrstu ferð starturin fór var var skotið av, tíðanverri hoyrdu teir tað ikki og tí var skotið aftur. Flestu runnu einar 40 m, men Bjarni, ið hevði fingið ein sera góðan start, steðgaði ikki fyrr enn eftir at hava spurta útvið 80 m. Hetta sást á seinna startinum, har Bjarni einans gjørdist nummar trý. Bjarni megnaði tó, við 12,98 s at betra um sítt persónliga met við 4/10. Rúni vann hetta heat við tíðini 12,45 sek, sum er persónligt met við einum heilum sekundi! Í seinna riðlinum vóru Trygvi og Tummas Napoleon á startlinjuni. Trygvi fekk ein fantomstart og helt heilt á mál. Hann fekk tíðina 12,10 sek, sum er persónligt met við 4/10. Tummas Napoleon koma á mál við tíðini 12,70, ið er persónligt met við ½ sekundi.
Í hæddarlopi vóru Trygvi, Bjarni og Steinolvur við. Trygvi var einsamallur uppum 160 cm og fór so beinleiðis til 170 cm ið er A-kravið til talentbólkin. Tríggjar ferðir var han líka við at klára tað, men hesaferð gekk ikki. Steinolvur leyp 155 cm, men meiddi sær fótin í næstu royndini á 160 og endaði tí við 155 sum tað besta eins og Bjarni. Í spjótkast var Hanus einans ½ m frá enn einaferð at betra um bólkametið tá hann kastaði 700 g spjótið út á 46,39 m. Næstur honum var Steinolvur við 34,92 m, so kom Trygvi við 32,96 m (persónligt met við 9 m), so Rúni við 32,84 m (persónligt met við 1 metri) og so Hallur við 32,26 m.
Í elsta bólkinum var Helgi Geyti einsamallur at umboða Hvirluna. Hann rann 100 m við tíðini 14,05 sek, og leyp 150 cm í hædd. Í spjótkast, har hann hevur trupulleikar við kasti-økslini, kastaði hann hóast skaðan 38,79 m, sum einans er ein metur frá hansara persónliga meti.
Samanumtikið var tað ein stak góður dagur, ið staðfestir at venjingin er á góðari leið. Nú verður so arbeitt víðari frameftir móti einum toppi í summar. Næsta umfarð av GPU er longu um 14 dagar (7. juni).
Fleiri myndir eru í myndasavninum.


text:
Føroya Arbeiðarafelag
Føroya Arbeiðarafelag er felag fyri arbeiðsmannafeløg og arbeiðskvinnufeløg í Føroyum. Føroya Arbeiðarafelag umboðar limafeløgini, tá tey skulu samráðast um lønarviðurskifti við Føroya Arbeiðsgevarafelag og onnur vinnufeløg. Føroya Arbeiðarafelag er limur í Samtak. Hini arbeiðarafeløgini sum eru limir í Samtak eru: Havnar Arbeiðsmannafelag, Klaksvíkar Arbeiðsmannafelag og Føroya Fiskimannafelag. Samtak umboðar knappar 8000 lønmóttakarar í Føroyum.
Innihaldsyvirlit
FormennRætta
LimafeløgRætta
- Arbeiðsmannafelagið Beinisvørð, Sumba
- Arbeiðsmannafelagið Framtíðin, Vágur
- Fámjins Arbeiðarafelag, Fámjin
- Haldórsvíkar Sóknar Arbeiðarafelag, Haldórsvík
- Hvannasunds Sóknar Arbeiðarafelag, Norðdepil
- Skopunar Arbeiðsmannafelag, Skopun
- Sandavágs Arbeiðarafelag, Sandavágur
- Arbeiðarafelagið Hæddin, Saltangará
- Vestmanna Arbeiðarafelag, Vestmanna
- Tofta Arbeiðarafelag, Toftir
- Sunda Sóknar Arbeiðarafelag, Oyrarbakki
- Sørvágs Arbeiðarafelag, Sørvágur
- Sjóar Sóknar Arbeiðarafelag
- Sands Arbeiðarafelag, Sandur
- Arbeiðarafelagið Rubbishella, Porkeri
- Oyndafjarðar Arbeiðarafelag, Oyndarfjørður
- Miðvágs Arbeiðarafelag, Miðvágur
- Leirvíkar Arbeiðarafelag, Leirvík
- Kollafjarðar Arbeiðarafelag, Kollafjørður
- Kalsoyar Arbeiðarafelag, Húsar
- Hósvíkar Arbeiðarafelag, Hósvík
- Gøtu Arbeiðarafelag, Gøta
- Fuglafjarðar Arbeiðsmannafelag, Fuglafjørður
- Fuglafjarðar Arbeiðskvinnufelag, Fuglafjørður
- Fiskepigernes Fagforening, Tvøroyri
- Eiðis Arbeiðsmannafelag, Eiði
- Arbeiðsmannafelagið Roynd, Hvalba
- Arbeiðsmannafelagið Klettur, Søldarfjørður
- Arbeiðsmannafelagið Hov, Hov
- Arbeiðskvinnufelagið Vónin, Skopun
- Arbeiðskvinnufelagið Roynd, Hvalba
- Arbeiðskvinnufelagið Fjallbrúður, Vágur
- Arbeiðskvinnufelagið Drósan, Øravík
- Arbeiðarafelagið Lýsing, Skála[1]
KeldurRætta
- Halga stund, ber signing og frið. Í: Jólaboð 2005


text:
Ice Cube
O'Shea Jackson (føddur 15. juni 1969) betri kendur við sínum kunstnaranavni Ice Cube er ein amerikanskur rappari, sjónleikari, tónleikaframleiðari, filmframleiðari, leikrithøvundur og leikstjóri. Hann byrjaði lívleiðina sum ein limur í hip-hop bólkinum C.I.A. og seinni gjørdist hann partur av N.W.A (Niggaz Wit Attitudes). Eftir at hann var givin í N.W.A í desember 1989 bygdi hann við hepni upp eina solokarrieru innan tónleik og eisini sum rithøvundur, leikstjóri, sjónleikari og framleiðari í biografum. Harafturat hevur hann verið ein av framleiðarunum av Showtime sjónvarpsrøðunum Barbershop og TBS røðunum Are We There Yet?, ið báðar eru grundaðar á filmarnar, har ið hann spældi høvuðsleiklutin. Í juli 2014 hevur Ice Cube selt yvir 38 milliónir plátur í USA.


text:
Tað skal vera lættari hjá føroyingum at velja fisk til nátturða. Nógvar lidnar vørur eru at fáa í handlunum, men ofta eru tær minni heilsugóðar. Tá tað skal ganga skjótt fyri seg, kann tað tí vera torført at velja tað “sunna”. Vit vilja geva fólki eitt val, sum er heilsugott og líka lætt.
Tí valdu vit at siga ja til samstarvið við Miklagarð um at menna nakrar heilsugóðar lidnar fiskarættir. Til at gera rættirnar eyka innbjóðandi og leskiligar, var Oddvør Skarðhamar við til at menna uppskriftirnar og framleiða tær fyrstu royndirnar.
“Lættir Miklarættir” fáast nú til keyps, og vónandi fer hetta at hava við sær, at fleiri velja sær ein lættan fiskarætt fram um aðrar lidnar vørur.
Fyri at Fólkaheilsuráðið skal kunna góðkenna ein rætt sum heilsugóðan, skulu fleiri atlit takast.
Ein fiskarættur skal ikki hava ov nógv av øðrum feitti í, har skal vera nógv grønmeti og ikki ov nógv salt. Tilhoyrið hevur eisini týdning fyri samlaðu máltíðina.
Feitt frá fiski er fult av omega-3 feitti, sum er gott fyri heilsuna. Serliga feitu fiskasløgini sum laksur, sild og makrelur hava nógv av omega-3 feitti.
Teir báðir rættirnir, ið eru valdir út, eru við føroyskum fiski, frískum grønmeti og eru teir skjótir at gera lidnir í ovninum. Tann eini er eitt fiskafat við toski, súreplum og purru, og hin er ein fiskalasanja við laksi, toski, grovum grønmeti og fullkorns lasanjuplátum.
Uppskriftin uppá fiskafat er til 3-4 persónar
500 gr. av toski
2 súreplir
2 purrir
1 bát av hvítleyki
1 spsk av olivenolju
8 tomatir
1 dl. av matróma 13%
1 tsk av salti
3 tsk av maizenamjøli
Sker súreplir og purrir smátt og steik saman við oljuni og pressaða hvítleyksbátinum. Hakka tomatirnar smátt og steik saman við. Rør maizenamjølið saman við rómanum og koyr í blandingina og lat kóka. Koyr fiskin og sósina í eitt fat. Bakast við 175 gr í umleið 20-25 min. At hava afturvið grovt salat og fullkornsrís.


text:
"Tað er okkurt rættiliga løgið við ovastalofti" Soleiðis byrjar Myndabókin, sum snýr seg um Gilbert, sum býr einsamallur saman við mammu síni.
Pápin doyði í eini arbeiðsvanlukku, men Gilbert hevur ongantíð fingið at vita, hvat tað var, sum hendi, og hví pápin doyði.
Tað er líkasum, at ovastaloftið dregur hann og vil hava hann upp. Gilbert klárar ikki at standa ímóti og fer upp á loftið. Har er ein ketta, sum vísir honum á eina myndabók. Hetta er ein løgin ketta, tí hvussu er hon sloppin upp á loftið og hvør eigur hesa kettuna?
Gilbert gerst forvitin eftir at hyggja í myndabókina, men myndirnar eru so løgnar, tí mann sær ikki andlitið á teimum, sum eru á myndini.
Gilbert verður drigin meir og meir at bókini og brúkar meiri og meiri tíð uppi á loftinum. Hann og vinkonan Linn fara saman at kanna ymiskt úr myndabókini.
Tá Gilbert rýmir úr skúlanum eftir, at onkur hevur lisið yrkingina til Linn hart upp í skúlanum, endar hann inni hjá gomlu Gretu. Tað vísir seg, at Greta fær glið á loyndarmálið við vanlukkuni hjá pápa Gilbert.
Loyndarmálið verður loyst, og hetta vísir seg at vera gott fyri Gilbert og mammuna.
Lesiringurin við 6. flokki hevur lisið bókina.
Bókin er spennandi og løtt at lesa. Tað eru eisini myndir í bókini.
Høvundur: Laura Trenter. Hon hevur skrivað nógvar krimibøkur til børn og ung. Nakrar av hesum eru: Hjálp! Ránsmenn, Eldur í!, Pápi er politistur, Julian og Jim, Puman
Høvundur: Laura Trenter 2003
Myndir: Katrin Jakobsen
Føroyska útgávan: Bókadeild Føroya Lærarafelags 2009
Perma: Katrin Jakobsen
Upprunaforlag: Tiden, Stokkholm
Upprunaheiti: Fotoalbumet
Týtt úr svenskum: Jón Joensen
Umbrotið, prentað og heft: Føroyaprent, Tórshavn


text:
Kunnu illa fara til lækna og líknandi: Deyv mangla tulkar
LJÓÐBROT: Deyv og tunghoyrd í Føroyum hava stórar trupulleikar í løtuni, tí ov fáir tulkar eru tøkir. Avleiðingin av tí kann vera, at deyv ikki kunnu fara til lækna ella onnur alneyðug ørindi, tí ongin er at tulka, soleiðis at til dømis læknin skilir, hvat er áfatt. - Hetta er ein stórur trupulleiki, sigur Christina Johannesen, deyvaráðgevi.
Mest lisið í farnu viku
Samrøða: Sofus Hansen um el-bilar
Samrøða: Maria Heradóttir og Astrið Breckmann um varðveita týskt sum upptøkukrav á miðnámi
Samrøða: Jacob Vestergaard, fiskimálaráðharri fyri fjórðu ferð
Leysaløtan - nýggj sending á R7 fríggjadagar
R7 Premier League (44) - 13. jan 2020
Skonnartin Kirjasteinur í Fuglafirði stendur nú í sjónum -
Innrás av skarvi í Klaksvík - VIDEO og myndir:
Miðvika við Kára P. Højgaard (7) - Gestur: Eivind Jacobsen
Mentanarlønir landsins handaðar
Eg eri stolti eigarin av 1/24 parti av einum reiðaríi
Trý plettskot
Kaj Leo leggur frá sær, sum formaður
THOR Offshore byggir flottan skrivstovubygning í Havn
Føroyska veðrið í tíðindunum hjá DR
Olivia, Bogi, Fríði og Karita komin umborð
Samrøða: "Halleluja" Sofus Hansen um nýggja tónleikaútgávu
R2-Net ger FM-net til Tingvarpið
Metis - Øll sendingin - 14. jan 2020
Innandurakapping á Tofta skúla
Marita Klein Joensen: So nú er hon endiliga her
Samrøða: Tóri Højgaard um ríkisrættarmál móti Donald Trump forseta
Danir, sum ikki vilja eta halal kjøt, ilskast inn á Fødevarestyrelsen
CNN gjørt semju við tannáring
Samrøða við Líggjas Johannesen, um Klakk og møguleikarnar við nýggja skipinum
Samband
Postboks 226
FO-600 Saltangará


text:
Gjaldsjavni
Gjaldsjavnin er ein uppgerð av viðskiftunum millum Føroyar og umheimin í eitt ávíst tíðarskeið. Eitt nú lýsir gjaldsjavnin samlaða handilin, Føroyar hava við umheimin, umframt hvat vit eiga og skylda uttanlands.
Rakstrarviðskifti gjaldsjavnans, eisini nevnd leypandi postarnir á gjaldsjavnanum, hava fylgjandi bólking:
- Vøruhandil er inn- og útflutningur av vørum.
- Tænastuhandil er inn- og útflutningur av tænastum
- Inntøkuflytingar eru ein samanteljing av lønarflytingum og íløgu- og fíggjarvirksemi.
- Lønarflytingar eru keyp og søla av arbeiðsmegi millum Føroyar og umheimin. Lønarinntøkan stavar frá útlendskum arbeiðsgevarum, herundir m.a. DIS, NIS, útlendsk fiskiskip og frálandavinnu (supplyskip o.a) umframt arbeiði á landi, t.d. handverkarar. Lønarútreiðsla er lønir goldnar útlendingum frá føroyskum arbeiðsgevarum.
- Íløgu- og fíggjarvirksemi er uppgerð av inntøkum og útreiðslum, ið stava frá fíggjarogn. Fíggjarognir verða bólkaðar í beinleiðis íløgur, virðisbrøv, innlán og útlán.
- Rakstrarflytingar eru veitingar til og úr útlondum, har onki beinleiðis arbeiði ella annað avrik er knýtt at flytingini. Dømi um tílíkar flytingar eru ríkisveitingar, eftirlønir og endurtryggingargjøld.
Verða kapitalflytingarnar lagdar aftur at rakstrarviðskiftum gjaldsjavnans, fæst fíggjarkravið. Kapitalflytingar broyta ogn og skuld hjá føroyingum uttanlands.
Sí eisini síðurnar Uttanlandshandil við vørum, Uttanlandshandil við tænastum, umframt Innflutning av vørum og Útflutning av vørum.
Uppgerð av ogn og skuld lýsir, hvat føroyingar eiga og skylda uttanlands. Nettoognin er munurin ímillum ogn og skuld. Er nettoognin positiv, merkir hetta, at tað er umheimurin, ið hevur skuld til Føroya. Broytingar í nettoognini frá einum ári til annað samsvara við fíggjarkravið. Uppgerðin lýsir fíggjarstøðuna hjá Føroyum í mun til umheimin við ársenda á hvørjum ári. Tey fíggjarsløgini, ið tilsamans mynda uppgerðina av ogn og skuld eru:
- Beinleiðis íløgur, har einstakur íleggjari eigur meira enn 10% av partapeninginum.
- Partabrøv, íløguprógv og líknandi, ið føroyingar eiga uttanlands og útlendingar eiga í Føroyum.
- Lánsbrøv, ið føroyingar eiga uttanlands og útlendingar eiga í Føroyum.
- Vøru- og tænastukredittir, ið lýsa, hvat føroyingar skylda uttanlands, og hvat teir eiga til góðar í sambandi við inn- og útlflutning.
- Innlán er uppsparing hjá føroyingum uttanlands ella uppsparing hjá útlendingum í Føroyum. Her kann eisini vera talan um veiting av trygd (garanti í sambandi við vørukeyp o.a.)
- Útlán, ið er uppgerð av útlendskum lánum til føroyingar (íroknað kredittfeløg) til privat og vinnulig endamál. Tað sama ger seg galdandi hjá føroyskum fíggjarstovnum, sum veita umheiminum lán.
- Virðisbroytingar, feilir og ótalt.


text:
Fyribyrgjandi- og viðlíkahaldsvenjing
Á Hamragarði er fyribyrgjandi- og viðlíkahaldsvenjing. Tilboðið er til allar borgarar í Suðuroy, ið eru eldri enn 65 ár.
Endamálið við venjingini er at tryggja at borgarin livir eitt aktivt lív og upplivir øktan tryggleika, førleika, yvirskot og orku til gerandisdagin.
Vant verður fyri tað mesta við maskinum.
Venjingin er rættað ímóti øllum kroppinum, og umfatar bæði styrki og konditión – við vegleiðing frá fysioterapeuti.
Krav fyri luttøku er at luttakarin:
- Er eldri enn 65 ár
- Kann ganga sikkur innandura við ella uttan hjálpitól
- Klárar at ganga min. 1 km. við ella uttan hjálpitól
- Klárar trappur uttan hjálp
- Klárar at halda balansuna fríttstandandi
- Klárar at koma frá liggjandi til at standa sjálvur
- Skilur munnligar og visuellar leiðbeiningar
Møguleiki er fyri einum práti, frukt og drekka saman við húsfólkinum á Hamragarði eftir venjingina.
Kostnaður er 20 kr. hvørja ferð.
Áhugaði kunna ringja á tlf. 79 35 04 ella á tlf 79 35 03 millum kl.09.00 -15.00 og hoyra nærri.


text:
Stuðulscafé
Næmingarnir á Glasir, Marknagil, hava í ár samlað pening inn til felagsskapin KRIS, ið veitir teimum, ið hava verið út fyri kynsligum ágangi, og næstum teirra, hjálp.
Ímeðan næmingarnir á Glasi, Hoydalar, hava samlað inn til teirra Bolivia hjálp í mong ár, høvdu næmingarnir á Glasi, Marknagil, størri áhuga í, at pengarnir skuldu fara til eitt vælgerandi endamál í Føroyum, og bleiv tað, sum sagt, KRIS í ár.
Stuðulskafe’in varð skipað soleiðis, at tað vóru spurnarkappingar og fyrilestur á skránni, ímeðan alt møguligt gott eisini var til matna at keypa hjá næmingunum.
Umframt cafe’ina vóru bússur settar runt um í skúlanum, har møguleiki var at lata pening, um áhugi var fyri tí.
Eisini høvdu næmingarnir møguleika til at fara út at arbeiða og gjalda 300 kr
Næmingarnir á Glasi, Marknagil kláraðu at savna 15000 kr inn til felagsskapin KRIS.
Vit fegnast um samstarvið, vit hava gjørt við tykkum viðvíkjandi stuðulstiltakinum, ið var 7 feb. Vit vón um framhaldandi samstarv og ynskjum um alt tað besta framyvir.
Eisini vilja vit takka stuðlunum, ið hava gjørt hetta tiltakið møguligt, teir eru:
Pizza 67
Landshandilin
Kiosk Activ
Irish Pub
Bowlinghøllin á Hálsi.
KRIS takkar hjartaliga fyri stuðulin.


text:
Almennur fundur: Hvussu skipa vit rehabilitering í Føroyum?
1. oktober 2018
Sambandsflokkurin skipar fyri almennum fundi um rehabilitering undir heitinum “Hvussu skipa vit rehabilitering í Føroyum”. Á fundinum fara fólk við hollum kunnleika og royndum innan rehabilitering og heilsu- og almannapolitikk at halda framløgur og røða um støðuna á rehabiliteringsøkinum í Føroyum og hvørjir møguleikar eru fyri skjótari og lættari at seta í verk eina rehabiliteringsskipan
ALMENNUR FUNDUR
Hvussu skipa vit rehabilitering í Føroyum?
- gev borgarunum megi og mót aftur
Fundurin verður, hósdagin tann 25. oktober 2018, í Tórshavn - í Norðurlandahúsinum, Skálin, kl. 09.00-12.00.
Fundurin er ókeypis og fólk nýtast ikki at tekna seg.
Talan er um ein fakligan og politiskan fund, hvørs endamál er fyri tað fyrsta at lýsa støðuna og teir trupulleikar, sum eru á rehabiliteringsøkinum og sostatt alment varpa ljós á veruliga tørvin á einari skipan við rehabilitering.
Harafturat er endmálið at seta veruliga politiska gongd á hetta arbeiðið og byrja við at fremja nakrar lógarbroytingar og fáa politisku skipanina saman við avvarðandi stovnum at fara undir eina stovnan og uppbygging av einari rehabiliteringsskipan..
Skráin er býtt í tríggjar partar:
- Fyrsti partur snýr seg um, hvørjar avbjóðingar vit hava á rehabiliteringsøkinum í Føroyum, serliga tvørfakliga á heilsu- og almannaøkinum.
- Annar partur snýr seg um, hvussu rehabilitering er skipað í Danmark, og hvat vit kunnu læra av teimum umframt hvørjar ætlanir eru um menning.
- Triðji partur snýr seg um tiltøk, sum skulu til fyri at veruleikagera munandi framstig á rehabiliteringsøkinum, serliga innan lóggávuna.
Meira kunning við útgreinaðari skrá og lýsing av fundinum verður send út í næstu viku.
Sambandsflokkurin
Greinar:
Les meira: Ongin samskipari til rehabilitering og ófullfíggjarðar rehabiliteringsætlanir
Les meira: Avvarðandi hokna undan arbeiðsbyrðuni
Les meira: Óskipað rehabilitering - óhjálpin detta niðurímillum
RN
Aftur


text:
Í mínari tíð sum nevndarformaður í SEV brúktu vit óvanliga nógva tíð at stríðast við landsstýrismannin Johan Dahl, sum hevði sett sær fyri at syndra SEV og enntá vilja flyta ognarskapin frá kommununum til landið. Og fríggjakvøldið spøkti hann aftur í Andglettinum eftir fýra árum uttan fyri politiska leikpallin.
Fyrrverandi landsstýrismaðurin á orkuøkinum skúgvaði til viks feskar kanningar, sum hollir serfrøðingar hava greitt úr hondum í hesum valskeiðnum. Kanningar, sum eru sera góðar at grunda grønu kósina á í komandi árum. Kanningar, sum bæði taka atlit at lágum elprísi, skilagóðari fígging, teknisku menningini, orkukeldum, orkugoymlsum, javnvágini í elskipanini, veitingartrygdini, veitingarskylduni o.s.fr.
Johan segði um hesar kanningar, at “tað er púra forkert” og “hatta passar ikki”. Eisini pástóð hann, at SEV megnar ikki uppgávuna á grønu kósini. Ov lítil innovatión, segði Dahlurin, hóast SEV bæði hevur ment battarískipanina í Húsahaga, luttekur í royndarverkætlanum, hevur sett samvirknar elmálarar upp kring alt landið, hevur tikið stig til grønar útbyggingar o.s.fr. – alt fyri, at vit áhaldandi hava eina munadygga elskipan í okkara avbyrgda oyggjalandi í Norðuratlantshavi. Og vit hava megnað at verið heilt uppi á 60 prosentum í grønari elframleiðslu. Og hóast methøgt virksemi í landinum eru vit framvegis uppi á umleið 50 prosent grønari elframleiðlsu.
Og lati okkum ikki gloyma, at SEV setti sær málið um 100 prosent grøna elorku á landi í 2014, meðan Johan var landsstýrismaður – og ikki fann út av at seta sær hetta málið fyri føroyska samfelagið. Hann hevði í staðin úr at gera við at royna leggja SEV fótfonglar. Men tað vóru tey, sum høvdu virðing fyri arbeiðinum hjá SEV. Hesa virðing sýndi Norðurlandaráðið føroyska elfelagnum, tá SEV vann norðurlendsku umhvørvisvirðislønina í 2015.
Í staðin fyri at taka útgangspunkt í omanfyri nevnda veruleika, vildi Johan Dahl í Andglettinum fríggjakvøldið heldur hava okkum at trúgva upp onkrar eftir øllum at døma óalmennar frágreiðingar, eg veit ikki rættiliga hvørjar. Hann royndi í øllum førum við hesum frágreiðingum, sum møguliga eru bestiltar av privatum aktørum, at gykla fólki, at so fer elprísurin at lækka 25 oyru/kWt. Johan Dahl eftirlýsti eisini, at privatir sleppa at framleiða elorku og gera pakkaloysnir við hitapumpum til Føroya fólk, tí so fer elprísurin at lækka.
Johan Dahl hevur helst ikki fingið við, at hesar pakkaloysnir lata seg væl gera í dag, um bara onkur tímir at fara seriøst í holt við tær. Johan Dahl hevur heldur ikki fingið við, at sambært galdandi reglum hava øll møguleika at bjóða seg fram við vindorku, sólorku, biogassi o.s.fr. – ja, tað er bara hugflogið, sum setir markið. Og so ein faktuell rætting afturat. Johan Dahl segði, at elframleiðslan í fjør var komin upp á 370 GW. Her loyvi eg mær at kunna Johan um, at elframleiðslan verður gjørd upp í GWt, og at samlaða elframleiðslan í 2018 var 352 GWt sambært uppgerðini hjá SEV.
So Johan Dahl, eg veit ikki, hvar tú hevur verið seinastu fýra árini, men tað er ivaleyst skilagott at dagføra seg, áðrenn man leypur á aftur. Hav tú annars eitt gott val.
Jákup Suni Lauritsen
Miðflokkurin og fyrrverandi nevndarformaður í SEV


text:
Kelda: sev.fo
Á flogvøllinum eru settar tvær løðistøðir, sum kunnu løða fýra bilar í senn, harav er tann eina ein skjótløðistøð.
Nú eru tilsamans átta almenn støð í Føroyum at løða elbilar. Talan er um tilsamans átta sonevndar Quick Charge løðistøðir, sum kunnu løða tveir elbilar í senn upp á 80 prosent eftir umleið 20 minuttum, og tað er munandi skjótari, enn eldru løðistøðirnar vóru førar fyri. Harumframt eru settar upp tvær vanligar løðistøðir, sum brúka eitt sindur longri tíð at løða bilin, alt eftir hvat slag av elbili talan er um. Hesar báðar løðistøðir seru settar upp saman við skjótløðistøðunum í Tórshavn og á Flogvøllinum.
Fyrsta skjótløðistøðin var sett upp í Klaksvík stutt undan jólum í 2015, og síðani eru løðistøðir settar upp við Streymin, á Tvøroyri, í Havn, í Vestmanna, á Sandi, í Runavík og á flogvøllinum. Samanumtikið kunnu 20 elbilar løða í senn á almennu løðingarplássunum kring landið.
Tá fyrsta Quick Charge løðistøðin var sett upp í Klaksvík, var í roynd og veru talan um eitt týðandi stig á grønu kósini, tí tað var fyrstu ferð, møguligt var at fara t.d. úr Havn við elbili til Klaksvíkar, har bilurin kundi løðast eftir stuttari tíð á almennum staði fyri at koyra úr Klaksvík aftur.
SEV metir løðistøðirnar vera ein týðandi lið í tilgongdini at elektrifisera Føroyar á grønu kósini frameftir, sum hevur til endamáls, at í 2030 skal øll orka á landi koma frá elorku, sum stavar frá varandi orkukeldum – vatni, vindi, sjóvarfalli og sólorku.
Yvirlit yvir løðistøðirnar í Føroyum finst á Kortal.fo við at velja “Grøn orka” á breddanum til høgru og síðani trýsta á “Løðistøðir til elbilar”. Eisini ber til at kunna seg um løðistøðir í Føroyum á heimasíðuni Uppladdning.nu og síðani velja Føroyar á landakortinum á síðuni. Sí leinkini niðanfyri.


text:
Støðan hjá avvarðandi hjá fólki við demensi skal kannast
Granskingarráðið hevur játtað stuðul til eina verkætlan hjá Alzheimerfelagnum, sum kallast: ”Spurnakanning um støðuna hjá avvarðandi til fólk við demens”.
Stuðul er játtaður frá høvuðsøki 1 hjá Sjúkrakassagrunninum, og stuðulin er kr. 150.000. Tað skrivar Granskingarráðið á heimasíðu síni.
Alzheimerfelagið metir, at tað er av alstórum týdningi at seta sjóneykuna á støðuna hjá avvarðandi hjá fólki við demensi. Demens er ein sjúka, sum eisini rakar tey avvarðandi og eru tey ofta ein gloymdur bólkur. Kanningar uttanlands vísa, at leikluturin sum avvarðandi til fólk við demensi kann hava negativa ávirkan bæði á heilsu og arbeiðslívi. Felagið ynskir at gera hesa spurnakanning fyri at kanna støðuna í Føroyum, soleiðis at til ber at kunna politisku skipanina, og at geva myndugleikum og stovnum neyðugu vitanina um støðuna hjá avvarðandi til at kunna gera neyðugar raðfestingarnar.
Endamálið við kanningini, sum er tann fyrsta av sínum slag millum avvarðandi til fólk við demensi í Føroyum, er at lýsa, hvussu gerandisdagurin í familjum, sum eru raktar av demensi, verður ávirkaður av demenssjúkuni – harundir hvørjar fíggjarligar, sosialar og heilsuligar avleiðingar avvarðandi uppliva sum fylgju av demenssjúku.
Sambært Granskingaráðnum er tað Maria Skaalum Petersen, sum er fakligur leiðari fyri verkætlanini. Harafturat koma tvær master lesandi í heilsuvísindum, Sára Reinert og Elisabet Anthoniussen, at arbeiða við kanningini fyri Alzheimersfelagið.
Tú kanst lesa meira um verkætlanina á heimasíðuni hjá Granskingarráðnum her.
Mest lisið í farnu viku
Samrøða: Sofus Hansen um el-bilar
Leysaløtan - nýggj sending á R7 fríggjadagar
R7 Premier League (44) - 13. jan 2020
Skonnartin Kirjasteinur í Fuglafirði stendur nú í sjónum -
Miðvika við Kára P. Højgaard (7) - Gestur: Eivind Jacobsen
Samrøða: "Halleluja" Sofus Hansen um nýggja tónleikaútgávu
Eg eri stolti eigarin av 1/24 parti av einum reiðaríi
Eg eri tann einasti organisturin í Hvalvíkar kirkju í løtuni
Mentanarlønir landsins handaðar
Trý plettskot
Samrøða: Tóri Højgaard um ríkisrættarmál móti Donald Trump forseta
Jenis um ónøgd við virðisløn: Kristiligheitin er orsøkin
Olivia, Bogi, Fríði og Karita komin umborð
Føroyska veðrið í tíðindunum hjá DR
R2-Net ger FM-net til Tingvarpið
Metis - Øll sendingin - 14. jan 2020
Marita Klein Joensen: So nú er hon endiliga her
Danir, sum ikki vilja eta halal kjøt, ilskast inn á Fødevarestyrelsen
Íslendskir trolarar uttanfyri Suðuroynna
Innandurakapping á Tofta skúla
Tvey lík funnin í Íslandi
Nógvur vindur aftur í dag
Á vitjan í Bispagarðinum
Metis vitjar umborð á nýggja Klakki har Líggjas Johannesen fortelur um skipið
Samband
Postboks 226
FO-600 Saltangará


text:
Ítróttur savn
Hondbóltur: SÍF - HC Kvívík á Giljanesi í kvøld
28. Nov 2013
2. deild hjá SÍF fær í kvøld vitjan av grannunum úr Kvívík. Dysturin byrjar kl. 21. ...
les meir
Ynskir á gáttini til 75-ára dagin hjá Ítróttasambandi Føroya
28. Nov 2013
Í apríl 2014 gerst Ítróttasamband Føroya 75 ár. Í løtuni viðgerð løgtingið fíggjarætlanina fyri 2014. Nú vit nærkast hesum stóra degi hjá ÍSF, er hóskandi...
les meir
VÍF ger ikki meira við VB/VÍF málið
28. Nov 2013
Vit hava tosað Jan Ottosen venjara hjá VÍF kvinnum og spurt hann tveir spurningar um hví VÍF ikki fer víðari við málinum viðv. klaguni...
les meir
VÍF smurdi strandingar av
28. Nov 2013
Dysturin í Vestmanna í kvøld millum VÍF og StÍF í Atlantic Airways-deildini gjørdist ein stórsigur til VÍF, úrslitið gjørdist 40-26 til VÍF eftir hálvleiksstøðuna 21-10....
les meir
Elektron: VÍF vann 29-23 á StÍF
28. Nov 2013
VÍF vann tryggan sigur á StÍF í Elektrodeildini, úrslitið gjørdist 29-23 til VÍF, eftir at StÍF førdi 13-15 í hálvleikinum.Tað var StÍF, sum byrjaði betur...
les meir
Tveir dystir í Vestmanna í kvøld - meting
27. Nov 2013
Í kvøld eru tveir dystir í Vestmanna.Bæði í Elektron og Atlantic Airways verða dystirnir millum VÍF og StÍF.Hjá VÍF er ein kvinna hálv skadd og...
les meir
Talv: Føroyar vann 3½ - ½ á Liechtenstein
27. Nov 2013
3 umfar í Small Nations Kappingini er telvað í dag. Føroyar møttu Liechtenstein og vunnu stórsigur 3½ -½.Í dag vunnu Helgi Dam Ziska, Høgni...
les meir
U8 kappingin í Kollafirði 30. november
27. Nov 2013
Leygardagin verður U8 kapping í Kollafirði. Til hesa fyrstu kappingina vera 33 lið úr hesum feløgum: EB, KÍF, Kyndli, SÍF/Søljuni, StÍF, H71 og Team...
les meir
Talv: Føroyar vann 3½ - ½ á Kypros
27. Nov 2013
2. umfar í Small Nations Kappingini er telvað í dag, kappingin er í Monaco. Dysturin hjá føroyingum var í dag ímóti Kypros,...
les meir
Talv: Føroyar vann 3-1 á Luxemburg
26. Nov 2013
Fyrsta umfar í talvkappingini Small Nations, sum Føroyar eisini eru við í var telva í dag. Føroyar vann dystin 3-1. Helgi og...
les meir
Filmsupptøka av hondbólts dystunum í vikuskiftinum
26. Nov 2013
Atlantic Airways deildin:Neistin - Team Klaksvík trýst her.Kyndil - KÍF trýst her.Elektron deildin:Neistin - VB trýst her.Kyndil - Stjørnan trýst her. ...
les meir
Sonni Ragnar við frá byrjan men FC Midtjylland tapti
25. Nov 2013
Portal.fo skrivar: Nýggjasta stjørnuskotið á føroyska fótbóltshimmalinum, Sonni Ragnar Nattestad, var fyri fyrstu ferð við frá byrjan í einum superligadysti, tá FC Midtjylland...
les meir
Flogbóltsúrslit bæði hjá kvinnum og monnum í Eikliguni
24. Nov 2013
Um vikuskiftið eru 4 dystir leiktir í Eikliguni hjá kvinnum. Mjølnir og Fleyr hava nú bæði 16 stig eftir 6 umfør.21Eik Kley23-11-13FleyrTBGundadalshøllin17.303-125-2225-2725-2125-20KÍFTummas Óli22Eik Kley23-11-13MjølnirSÍBadmintonhøllin14.003-025-0925-1325-15ÍF23Eik...
les meir
Hondbóltur: Dr-16 H71a - KÍF/VÍF
23. Nov 2013
Í deildini Dreingir-16 hevði H71A í morgun vitjan av samansetta liðnum KÍF/VÍF, har eisini onkur vágamaður leikti við.Dysturin var javnur og spennandi líka til...
les meir
Rógvi fekk bara ½ stig í 8. og 9. umfari
23. Nov 2013
Í MALTA OPEN 2003 vóru tvey umfør telvað í dag fríggjadagin 8. og 9. umfar. Hjá Rógva E. Nielsen gekk ikki so væl, hann...
les meir
Hallur: Sera javnir dystir í vikuskiftinum
22. Nov 2013
Tað er Hallur Danielsen, sum tippar komandi dystirnar. Hallur vantar, at vit koma at síggja tríggjar sera spennandi dystir í vikuskiftinum, meðan tann fjórði...
les meir
Magnus Carlsen heimsmeismeistari í talvi
22. Nov 2013
Seinnapartin í dag gjørdist greitt, at ungi norðmaðurin Magnus Carlsen er nýggjur heimsmeistari í talvi. Magnus telvaði í 10 umfari javnt ímóti Viswanathan Anandtelva,...
les meir
Beinleiðis: Verður Magnus Carlsen heimsmeistari í dag
22. Nov 2013
Magnus Carlsen ogViswanathan Anandtelva í dag 10. talvi av íalt 12 talvum. Carlson kann við javnleiki tryggja sær heimsmeistaraheitið, tí støðan er at Magnus...
les meir
Hondbóltur: U-20 bruttohópur úttikin
22. Nov 2013
Landsliðsvenjararnir Kári Nielsen og Birgir Hansen hava úttikið U20-bruttohópin, sum skal venja fram ímóti trimum EM kvalifikasjónsdystum í Ísrael 4.-6. apríl 2014.Málmenn:Tóraldur Kollsker, H71Niklas...
les meir
Rógvi vann aftur í dag
22. Nov 2013
Rógvi Egilstoft Nielsen, sum telvar við í MALTA OPEN 2013 vann aftur í dag, tá ið 6. umfar varð telvað. Rógvi hevur nú...
les meir
NM úttøkukapping í Kollafirði
21. Nov 2013
1. Desembur Kl. 13.00 í Kollafjarðar Skúla ! Talvsamband Føroya skipar aftur í vetur fyri kapping fyri børn- og ung fyri einstaklingar í talvi....
les meir
Føroyar vertir fyri EM-undankapping
21. Nov 2013
EM-undankappingin fyri U17-landslið við gentum verður komandi ár spæld í Føroyum. Føroyska liðið kom í bólk saman við Norra, Italia og Grikkalandi.Lutakastið, í samband...
les meir
Rógvi vann 5. umfar í MALTA OPEN 2013
21. Nov 2013
5. umfar í MALTA OPEN 2013 er telvað í dag. Sandavágsmaðurin Rógvi E. Nielsen telvaði í dag ímóti Joerg Bundesmann úr Týsklandi, Rógvi hevði...
les meir
Talv: Føroyar við á Small Nations 2013 í Monaco
20. Nov 2013
Í døgunum 25. november til 1. desember verður talvkappingin SMALL NATIONS 2013 hildin í Monaco. Kappingin byrjar mánadagin 25. november og seinasta talv verður...
les meir
Føroyar taptu 2-3 á Malta
20. Nov 2013
Vinadysturin millum Malta og Føroyar í kvøld endaði við 3-2 sigri til Malta. Hálvleiksstøðan var 3-0. ...
les meir
Borgarstjórin í Havn lovar 50 metra hyl innan tvey ár
19. Nov 2013
Tíðindaskriv 19. november 2013 Borgarstjórin í Havn lovar 50 metra hyl innan tvey ár Meirilutin í Tórshavnar Býráð við borgarstjóranum á...
les meir
Toppskjúttarnir í fremstu deildunum í hondbólti
19. Nov 2013
Ásbjørn Nielsson Nattestad hevur dagført toppskjúttaralistan hjá Elektron-deildini og Atlantic Airways-deildini. Í Elektron-deildini liggur Gintare Butkeviciute úr VB fremst við 50 málum...
les meir
Sonni: - Hetta er ein stórur dreymur
18. Nov 2013
FSF.fo skrivar:Fyri einum ári síðani fekk Sonni Ragnar Nattestad møguleikan á U19-liðnum hjá FC Midtjylland. Men seinasta árið er gingið skjótt. Fyri...
les meir
Talvúrslit frá leygardegnum
18. Nov 2013
Leygardagin var telvað í Klaksvík, øll liðini í 1., 2. og 3. deild telvaðu tvey talv hvørt. Her eru øll úrslitini og støðurnar í...
les meir
AA-deildin: Neistin og H71 samdust um javnleik
18. Nov 2013
Í einum sera tøttum og spennandi dysti millum Neistan og H71 í Høllini á Nabb, eydnaðist tað H71 í seinastu sekundunum at fáa javnleik...
les meir
Elektron-deildin: VÍF vann tryggan sigur á Stjørnuni
18. Nov 2013
Stjørnan, sum liggur næstniðast í Elektron-deildini, tók í dag ímóti oddaliðnum VÍF. Dysturin varð leiktur í KÍ-høllini í Klaksvík - VÍF vann dystin 26-33...
les meir
Elektron-deildin: VB vann stórsigur á StÍF
18. Nov 2013
VB vann stórsigur á StÍF í dystinum á Skála í dag, úrslitið gjørdist 25.36 eftir hálvleiksstøðuna 8-21. VB rann StÍF niður teir fyrstu minuttirnar -...
les meir
SÍF vann á oddaliðnum H71
18. Nov 2013
Oddaliðið H71 mátti í kvøld dvína fyri SÍF, dysturin varð leiktur í høllini á Giljanesi. Liðið hjá SÍF er eitt lið við ungum spælarum, ímeðan...
les meir
Mjølnir vann 3-1 á Drátti
17. Nov 2013
Tað gjørdist ov tungt hjá Drátti í dystinum ímóti Mjølnir, sum varð leiktur á Giljanesi í dag. Mjølnir vann tryggan 3-1 sigur. Dráttur leikti...
les meir
Hondbóltur á Giljanesi kl. 18.30 í kvøld
17. Nov 2013
Í kvøld kl. 18.30 verður ein mansdystur í Høllini á Giljanesi. Tað er SÍF, sum fær vitjan av H71.H71 liggur í løtuni fremst við...
les meir
Dráttur og Mjølnir á Giljanesi kl. 15.30 í dag
17. Nov 2013
Í dag kl. 15.30 verður ein flogbóltsdystur á Giljanesi í Eikligani millum Drátt og Mjølnir. Undan dystinum í dag liggur Mjølnir nr. 2 við...
les meir
Stíf - Team Klaksvík 36-28 (18-16)
17. Nov 2013
Tað var Team Klaksvík sum byrjaði betri í dystinum á Skála, sum var millum StÍF og Team Klaksvík. Team Klaksvík kom fyrst framum 0-2...
les meir
Meting av Elektron-deildini
16. Nov 2013
Vit hava fingið Ásbjørn Nielsson Nattestad, at meta um teir báðar dystirnar í Elektron deildini hetta vikuskiftið.KÍF venjarin Jakob Jónsson metur um dystirnar í...
les meir
SÍF vann sín fyrsta sigur
16. Nov 2013
Í gjárskvøldi hevði Neistin vitjan av SÍF, í bólkinum 2. deild menn B. Liðið hjá SÍF hevði spælt tríggjar dystir áðrenn dystin í gjár. Allir...
les meir
Dráttur fær vitjan av Mjølnir sunnudagin
16. Nov 2013
Dráttur fær sunnudagin vitjan av Eikligaliðnum hjá Mjølnir, dysturin verður leiktur í høllini á Giljanesi kl. 15.30 sunnudagin.Skráin fyri vikuskiftið - kvinnur:17Eik Kley16-11-13TernanSÍToftir14.00FleyrTummas ÓliTurið18Eik...
les meir
HSF: Úrvalsvenjingar í vikuskiftinum
16. Nov 2013
Hví úrvalsvenjingar?At hava úrvalsvenjingar snýr seg m.a. um at geva leikarum við serliga góðum evnum serliga góðar umstøður at menna seg í. Hetta inniber...
les meir
Talv: Dupultumfarið 16. novembur
15. Nov 2013
Dupultumfarið 16. novembur - har øll liðini telva saman- Ósáskúlin í Klaksvík kl. 10.00. Talvklokkan verður sett í gongd kl. 10.00 !...


text:
Livar Nysted hevur róð um Atlantshavið og Eyðálvur Wang er útróðramaður í Klaksvík
Kringlan um Hav
Børn í Frískúlanum í Havn greiða frá og Ingi Sørensen fer at kava eftir øðum
Vit fara at byrja evnið "Hav" í dag, tí í næstu viku er útivika og tá fara sendingarnar at snúgva seg um hav.
Aðrir partar
Ingi Sørensen vitjar í barnaútvarpinum, og fortelur okkum, hvussu tað er at kava, og hvat hann sær á havsins botni.
Ingi Sørensen vitjar í barnaútvarpinum, og fortelur okkum, hvussu tað er at kava, og hvat hann sær á havsins botni.
Havvika eru í Barnaútvarpinum og í dag enda vit vikuna í Frískúlanum í Havn. Tey hava arbeitt síðani í januar mánaða við fiski og tí, sum er at finna í havinum
Jensina hugsar um kappróður, tey finna eina sang og Snúti fortelur eina søgu.


text:
Aðalfundurin 2013
TB | 19/11/13
Tvøroyrar Bóltfelag hevði í kvøld aðalfund, og tað stóð longu greitt undan aðalfundinum at formaðurin, Andre Dalfoss, ikki fór at taka við endurvalið. Tað var sostatt lagt upp til at nýggj starvsnevnd skuldi setast saman.
Fyrsta punkt á dagsskránni var val av orðstýrara, og fall valið á Jóhan Petur Olgarsson. Síðani kom roknskapurin fyri 2012, ið skuldi góðkennast av frammøttu limunum.
Roknskapurin fyri 2012 var lagdur fram fyri uppmøttu limunum og bleiv hann góðtikin. Orsøkin til at talan er um roknskapin fyri 2012 er, at roknskaparárið hjá Tvøroyrar Bóltfelag fylgir álmannakkanum.
Fráfarandi formaðurin greiddi frá árinum sum heild, og tók saman um bæði tað fíggjarliga og fótbóltsliga, seinni takkaði hann eisini fyri seg og tíðina sum formaður í felagnum.
Vit her á heimasíðuni ynskja Andre alt tað besta framyvir og takka fyri samstarvið.
Formaðurin í fótbóltsdeildini, Kim Roest, hevði onki at leggja aftrat tí sum Andre hevði sagt frá um árið, ið er farið.
Eftir hetta fekk forkvinnan í ungdómsdeildini, Charlotta Nielsen, orðið og hon greiddi frá at árið hevði eydnast væl, serliga tá tað kom til at lúka krøv hjá FSF og at felagið hevði eina rating á seks út av sjey møguligum stjørnum. Hetta kemst av miðvíst arbeiði fyri at tryggja ungdómsdeildini so góðar umstøður sum møguligt og eitt nú at felagið hevur ein høvuðsungdómsvenjara, Pól F. Joensen, er ein av orsøkunum til at felagið stendur seg so væl á ratingini hjá FSF.
Nýggj fólk vald
Starsnevndin sum áður var mannað av Andre, formann, Palla, varaformann, Eyðdis, peningarøkil, og Eyðhild, skrivara, verður nú mannað av Jens Róa Sørensen, Armgarð Sørensen og Palla Eysturberg, sum sostatt var einasti sum tók við endurvalið. Skrivarin verður valdur seinni. Nevndin skipar seg sjálva.
Í fótbóltsnevndini stóð tað eisini til eina broyting. Kim Roest og Jan Ole Farstad tóku við endurvalið, sum teir einastu í fráfarandi nevndini. Fyrrverandi nevndin var hendan: Kim Roest, Dánjal Olsen, Kári Dann Niclasen og Jan Ole Farstad.
Nýggja nevndin verður mannað av: Danjal Eli West, Poul Erik Smedemark, Kim Roest, Jan Ole Farstad og Mortan Enni. Nevndin skipar seg sjálva.
Nevndin fyri ungdómsdeildini heldur fram, tó uttan Armgarð, sum nú verður partur av starsnevndini. Sostatt verða hesar í nevndini fyri ungdómsdeildini: Charlotta Nielsen, Jónvør Bjarkhamar, Eyðdis Ellendersen og Angelie Johannesen. Hvussu hon skipar seg er ikki greitt, men alt hetta verður fingið greiði á so skjótt ymisku nevndirnar hava skipa seg.
Aðalfundurin var væl møttur, og tað var í mun til fyri nøkrum árum síðani ongin trupulleiki at fáa fólk at mannað nevndirnar.
Nágreiniliga hvussu ymisku nevndirnar verða mannaðar verður avtala í næstum.


text:
Annað
Aldursbólkar
Luttakarnir verða bólkaðir í aldur, dygdir og styrki fyri at fáa sum best burturúr og verður tað tikin hædd fyri tí einstaka luttakaranum. Vit loyva okkum at flyta spælarar til ein annan bólk um hetta skuldi verið neyðugt.
Málmenn
Málmenn luttaka á fótbóltsskúlanum við somu venjing sum aðrir luttakarir, tó í spæli móti máli, verður málmaðurin í málinum. Við luttøku kann viðmerkjast at luttakarin er málmaður.
Taskur, drekkidunkar o.a.
Allar taskur og drekkidunkar skulu hava luttakaranavn á, soleiðis at tað verður lættari at halda skil á.
T-shirt
Tá ið tú meldar til fótbóltsskúlan, verður tú vinarliga biðin um at skriva stødd á t-shirt. Tað er ikki møguligt at broyta stødd, aftaná at bíleggingin er framd av fótbóltsskúlanum. Støddirnar eru: 4-6 / 8-10 / 12 / XS / S / M / L / XL / XXL-XXXL.
Luttakarapakki um luttakarin ikki fær møtt
Um luttakarin av onkrari orsøk ikki fær møtt til fótbóltsskúlan, er tað framvegis møguligt at fáa luttakarapakkan við at avheinta hann við Stórá ella senda mail og avtala nærri.
Fyrireiking
Tað er sera umráðandi at luttakarnir eru úthvíldir og hava fingið ein heilsugóðan morgunmat áðrenn møtt verður um morgunin. Hetta fyri at fremja bæði koncentratión og orku, og fyri at fáa tað bestu upplivingina.
Matur
Døgurði verður borðreiddur allir dagarnir og møguleiki er eisini at keypa sær morgunmat og nátturða. Luttakarin er eisini vælkomin at hava egnan matpakka og frukt við.
Vit vænta
- At tú ert hugaður til at læra og verða saman við øðrum.
- At tú ert virkin.
- At tú ert koncentreraður so leingi venjingin er og ikki órógvar venjingina.
- At tú ert ílætin eftir veðrinum og hevur møgulig skiftiklæðir við.
- At tú hevur drekkidunkin við allir dagarnir sum tú fekst tann 1. dagin.
- At tú fert væl við økinum.
- At tú skikkar tær væl ímóti øðrum.
- At tú lurtar væl eftir venjarunum.
Trivnaður
Vit vænta at øll tosa pent og virðiliga við hvønn annan fyri at skapa eitt so gott og trygt umhvørvi. Vit góðtaka ikki happing og verður gjørt vart við hetta, verða foreldrini boðsend.
Annað
- Um barniđ hjá tær skal avstað áðrenn dagurin er liðugur, kunnu tit avtala hetta við venjarin um morgunin og síðani siga frá tá barniđ fer.
- Um ting og klæðir eru gloymd eftir, verður hetta samla saman og goymt inni í TB-húsinum. Seti tykkum í samband við ein av fyriskiparunum um hetta.
- Foreldur og avvarandi eru vælkomin at verða til staðar meðan fótbóltsskúlin er, men verða vinarliga biðin um at halda seg frá vøllinum meðan vant verður.
- Fótbóltsskúlin tekur sær rætt til at taka myndir og sjónband undir venjingini.
- Luttakarin hevur sjálvur ábyrgd av at tekna trygging við skaða og hevur eisini sjálvur ábyrgd av persónligum viðføri.
- Við sjúku ella skaða, sum viðførir at luttakarin ikki kann halda áfram við venjingini, seta vit okkum í samband við foreldur/avvarandi og vænta vit at luttakarin verður heintaður.
- Tað er umráðandi at rætt telefonnummar verður upplýst í luttøkumailinum.


text:
Tingfólk ónøgd við mismunin millum Runavík og Tórshavn
Í viðgerðini á Løgtingi í dag av málinum um innkomuvegir í sambandi við Eysturoyartunnilin snúði ein stórur partur av orðaskiftinum seg um, at munur verður gjørdur á tunnilsmunnanum eystaru og vestaru megin. Flestøll tingfólk, sum tóku orðið, vóru á einum máli um, at báðir tunnilsmunnarnir áttu at vera líka fyri lógini.
Skotið verður upp, at Landskassin og Tunnilsfelagið saman rinda fyri 85% av innkoyringarvegnum til Tórshavn, meðan Tórshavnar Kommuna einans skal gjalda 14,5% av kostnaðinum. Hinumegin Eysturoyartunnilin verður roynt at fáa ein munandi størri part roknaðan sum kommunalan veg, sum kommunan tí skal gjalda. Í lógaruppskotinum stendur ítøkiliga, at landskassans partur eystaru megin ikki kann fara upp um 35 milliónir krónur.
Borgarstjórin í Runavíkar Kommunu hevur verið úti við skrivi, har hann finst hvassliga at sitandi Landsstýri fyri at favorisera høvuðsstaðarøkið, og nevnir m.a. stjórnarskifti sum neyðugt fyri at fáa málið aftur á beint. Tingmenn siteraðu dúgliga úr hesum skrivi á tingfundinum í dag.
Tingfólk úr Eysturoy fýltust á, at projektið bara var eitt skitsuprojekt og tí ikki búgvið at leggja fyri Løgtingið. Hetta eru somu atfinningar sum Fíggjarmálaráðið hevði í viðmerkingunum til lógina. Her verður eisini nevnt, at tær 35 milliónirnar ikki eru settar av í løguætlan landsins, og hetta samsvarar við tað sum borgarstjórin í Runavík rópar ein dekningsleysan kekk.
Sostatt var viðgerðin av málinum um Fjøruvegin í dag ein kollektiv áheitan á landsstýrismannin um at geva Runavíkar kommunu eins góð kor og Tórshavnar Kommuna hevur fingið.


text:
U17 NEVZA, gentur
U17 genturnar í hálvfinaluni eftir sigur á Íslandi
Føroyska U17 landsliðið hjá gentum vann í morgun fjórðingsfinaluna ímóti Íslandi 3-1 í norðurevropisku kappingini NEVZA, sum í hesum døgum er í Ikast í Danmark.
Liðið tryggjaði sær hálvfinaluplássið við at vinna settini soleiðis: 25-13 , 25-10, 12-25 og 25-20.
Tvey tey fyrstu settini høvdu Føroyar dystin ímóti Íslandi fullkomuliga undir kontroll, og vunnu trygt, men í triðja settið kom Ísland sera væl inn í dystin og vann settið heili 25-12 - ein rættuligur niðurtúrur hjá føroysku gentunum.
Men í fjórða settinum fann liðið aftur tað rætta spælið fram og vann settið 25-20 og harvið dystin 3-1
Hálvfinalan verður leikt klokkan 18.30 í kvøld, og mótstøðuliðið er Danmark, sum vann sín bólk í innleiðandi umfarinum.
Dysturin kann síggjast beinleiðis á http://www.volleytv.dk/live.
Í hinari hálvfinaluni spæla Finland og Noreg.
Leikararnir á U 17 gentulandsliðnum eru:
KÍF:
Zoe Elisabeth Dickson
Fleyr:
Vár Rajani Færø
Barbara Káradóttir Durhuus
Bjarta Jákupsdóttir
SÍ:
Inga Helena Henriksen
Janna Falkvard
Malan Maria í Haraldstovu Weihe
TB:
Johanna Christiansdóttir
Úr Danmark:
Hanna Iansdóttir Biskopstø (fyrr Fleyr)
Sára Rannváardóttir Vatnhamar (fyrr Fleyr)
Eva Gunn Niclasen (fyrr SÍ)
Jakobina Joensen (fyrr KÍF)
Venjarar eru Romica Øster og Jákup William Sivertsen.


text:
Býráðsfundur 4. Sept. 2014 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard
Ikki møtt: Karl Rasmussen
1.
J. nr. 14/00459: 2. viðgerð eykajáttan til meirútreiðslur av íløgum í 2014.
Neyðugt verður við eykajáttan til liðuggerð av arbeiðum, tí neyðug játtan ikki er avsett í ár.
-Fíggjarnevndin hevur á fundi 19/06-2014 mælt til at veita eykajáttan uppá 5. mió. kr., sum verða fíggjaðar við 3 mió. sparingum og 2 mió. úr gjaldførinum.
-Býráðið hevur við 1. viðgerð 26/06-2014 samtykt at taka undir við tilmælinum frá fíggjarnevndini.
-Býráðið hevur við 2. viðgerð 4/9-2014 samtykt eykajáttanina.
2.
14/00435: Býarplanurin á Skála – Økið við Meistarahúsini.
Nú brúk ikki er fyri meistarahúsinum á skála til barnaansing og uppskot er um at broyta byggisamtyktina fyri økið, har húsini standa, soleiðis at húsini framyvir kunnu brúkast til annað endamál eitt nú bústað, hevur Vinnu- og havnarnevndin viðgjørt spurningin, hvørt tað er ráðiligt at broyta ásetingarnar fyri økið, tí høvuðsatkoman til havnarøkið, liggur beint framvið Meistarahúsinum.
-Vinnu- og havnarnevndin mælir frá at broyta byggisamtyktina fyri økið har meistarahúsini standa.
-Býráðið hevur á fundi 4/9-2014 samtykt at taka undir við tilmælinum frá Vinnu- og havnarnevndini.
3.
J. nr. 14/00513: Trupulleikar av leysgangandi hundum.
Borgarar hava vent sær til kommunu um ampa av leysgangandi hundum.
-Tekniska nevnd mælir til, at Kunngerð nr. 81 frá 18/6-2014 um skyldu at hava hund í bandi, eisini verður sett í gildi fyri Runavíkar kommunu.
-Býráðið hevur á fundi 4/9-2014 samtykt at taka undir við tilmælinum frá Teknisku nevnd.
4.
J. nr. 14/00517: Umsókn um skattafrælsi.
Stuðulsgrunnurin fyri Kris í Føroyum søkir um skattafrælsi
-Fíggjarnevndin mælir til at játta umsóknini frá Kris um skattafrælsi.
-Býráðið hevur á fundi 4/9-2014 samtykt at taka undir við tilmælinum frá Fíggjarnevndini.


text:
Tríggir ungir vinnarar kosnir í teknikapping
Í sambandi við Altjóða roykfría dagin, 31. mai 2010 skipaði Fólkaheilsuráðið fyri teknikapping fyri børnum. Boðskapurin í tekningunum skuldi vera at eggja roykjarum til at halda uppat at roykja ella at halda ungum frá at byrja. Inn komu 440 tekningar. Dómarar vóru Eli Smith, Vár Berghamar Jacobsen og Páll Danielsen. Aksel Johannesen, landstýrismaður í heilsumálum handaði virðislønirnar, sum hvør var ein gávukekkur uppá 500 kr. Tríggir vinnarar vóðu kosnir:
Í aldursbólkinum yngri enn 7 ár: Eddi Thomassen, Klaksvík
Í aldursbólkinum 2-10 ár: Aksel Olsen, Tórshavn
Í aldursbólkinum 11-14 ár: Jessica Klevang Eikhólm, Tórshavn (Jessica var burturstødd, fyri hana beiggin)
Røða hjá Aksel Johannesen, landsstýrismanni í sambandi við handan av virðisløn
Góðu tit,
Tað er fallið mær í tann hepna lut at sleppa at handa tykkum virðisløn fyri tekningarnar. Eg vil líka fyrst nýta høvið til at takka Fólkaheilsuráðnum fyri væl fyriskipaða teknikapping. Slík tiltøk virka sum ein áminning til okkum øll, hvussu heilsuskaðiligt tað er at roykja og virka fremjandi fyri arbeiðið fyri fólkaheilsu í Føroyum í heila tikið.
Og so aftur til tykkum, ið hava vunnið. Eg kann líka ætla hvussu heilasellurnar fóru í gongd, tá tit settust við borðið at greina boðskapin um hvussu skaðiligt og dýrt tað er at roykja. Fyri okkum vaksnu er tað stuttligt og hugvekjandi at síggja tann ótrúliga fantasi børn vísa, tá ið tey verða eggjaði.
Heili 450 børn hava eins og tit sitið við litum í hond - hugsað, teknað, litað og síðani sent tekningina inn her til Fólkaheilsuráðið. Tað er eitt bragd.
Mongu myndirnar vísa óteljandi vinklar uppá árinini av royking, og tað hevur neyvan verið lætt at tikið dagar ímillum tekningarnar. Men tær tríggjar tekningarnar, ið um eina løtu fáa vinningin, hava tað væl og virðiliga uppiborið.
Við hesum fáu orðum vil eg handa tykkum trimum hesar virðislønir.